QUE SERA SERA….

 Berikut adalah antara luahan Anwar Ibrahim dalam wawancara dengan media India, The Hindu:
“Usia saya 71 tahun, saya sudah diseksa dan kemudian diseksa lagi (dua kali dipenjara), jadi saya tidak terlalu risau tentang masa depan.

 “Saya tahu orang fikir ahli politik tidak bermaksud (apabila mengatakannya), tetapi saya berkata benar.

 “Que Sera Sera (apa yang akan terjadi, jadilah).

 “Ya, kami berdua bersetuju dan parti juga sama di mana tempohnya tidak lebih dua tahun (Mei 2020), tetapi saya berkata penting untuk kita tidak umumkan tarikhnya.

 “Kami mahu Tun Mahathir mentadbir negara secara efektif dengan sokongan penuh selain bersatu menumpukan kepada masalah ekonomi.

 “Tidak (menyesal), kerana kita berjaya tumbangkan regim yang korup.

 “Saya bukan hipokrit, dan saya katakan ia satu keputusan sukar dan menyakitkan, juga kepada isteri saya (Timbalan Perdana Menteri Dr Wan Azizah Wan Ismail) dan anak-anak yang begitu menderita.

 “Saya beritahu mereka bahawa demi negara, kita perlu pandang ke depan. Azizah komited dan teruskan dengan kempen. Masalah yang dihadapi negara lebih runcing berbanding masalah saya.

 “Dipenjara, kurungan terasing, diserang (bekas) ketua polis, diaib oleh dakwaan seksual dan khianat memang amat sukar, tetapi akhirnya kita menang.

 “Walaupun dengan wang, kehakiman yang perlu kita hadapi, tiada siapa boleh lawan kehendak rakyat.

 “Tentulah ada kerisauan di kalangan penyokong kita yang lebih muda, termasuk anak saya (Nurul Izzah) yang melepaskan jawatan parti kerana kekecewaan, dan kita perlu akui rakyat ada jangkaan yang tinggi terhadap kerajaan kita”.

 Seperti ada nada kecewa, putus asa, rasa tidak menentu yang bercampur-baur dengan pelbagai perasaan lain dalam diri Anwar sekarang ini, namun apakah rakyat Malaysia rela melihat beliau dinodai daripada sebuah janji yang sudah dimeterai?
Ya, Que Sera Sera….pelbagai makna boleh ditafsir daripadanya?
(ShahbudinHusin 11/01/2019)

0

0

votes
Article Rating
Kongsikan artikel ini


TIDAK BOLEHKAH PAS KELANTAN PINDA PERLEMBAGAAN NEGERI?

 Meskipun Sultan Muhammad V sudah turun takhta sebagai Yang Dipertuan Agong, tetapi rakyat di merata-rata nampaknya masih lagi memperkatakan tentang perkahwinan baginda dengan seorang bekas ratu dari Russia.

 Keputusan turun takhta ini bukan saja yang pertama kali dalam sejarah negara dan sesuatu yang tidak pernah berlaku sebelum ini, malah ramai yang percaya ia juga menjadi sebab baginda meletakkan jawatan sebagai Yang Dipertuan Agong.

 Lebih menjadi perbualan ialah adanya perkhabaran yang dibawa oleh beberapa media media antarabangsa bahawa isteri baginda itu sedang hamil ketika ini.

 Seterusnya, yang turut dibualkan ialah berkaitan undang-undang tubuh negeri Kelantan yang dikatakan memperuntukkan Raja Perempuan Kelantan mesti berbangsa Melayu dan beragama Islam.

 Dengan yang demikian, meskipun tiada pengesahan rasmi mengenai perkahwinan tersebut, berdasarkan undang-undang tubuh negeri Kelantan itu dengan sendirinya bermakna Sultan Kelantan terhalang daripada menjadikan isteri baginda itu sebagai Raja Perempuan Kelantan.

 Sesungguhnya soal maut, rezeki dan jodoh adalah ketentuan Tuhan yang tiada siapa pun tahu atau dapat menjangka mengenainya.

 Tiada siapa tahu seseorang itu akan berkahwin dengan Melayu atau bangsa lain dalam kehidupannya. Begitu dengan jodoh Raja atau Sultan.

 Dalam kes perkahwinan Sultan Kelantan itu, di sebalik tiada pengesahan rasmi mengenainya, kerajaan Pas Kelantan seharusnya bertindak lebih ke depan untuk memudahkan hal-hal berkaitan di kemudian hari.

 Kerajaan Pas Kelantan yang diketahui umum merupakan kerajaan Islam serta menolak segala bentuk penonjolan bangsa atau assabiyah sepatutnya segera meminda undang-undang tubuh negeri itu dengan hanya meletakkan mesti beragama Islam saja sebagai syarat untuk dibenarkan dilantik sebagai Raja Perempuan.

 Undang-undang yang terdapat peruntukan mesti berbangsa Melayu sebagai syarat menjadi Raja Perempuan sebenarnya tidak sesuai dengan kedudukan Islam yang universal dan melangkaui batas-batas bangsa.

 Syarat Islam sudah memadai sebenarnya untuk dilantik sebagai Raja Perempuan Kelantan dan keperluan bangsa Melayu itu hendaklah dihapuskan.

 Lagi pula, banyak negeri lain di Malaysia tiada pun peruntukan mengenai bangsa Melayu itu sebagai syarat untuk menjadi Raja Perempuan atau Sultanah, malah ada Sultanah ketika ini yang diketahui berasal daripada negara luar dan bukan berbangsa Melayu.

 Semua itu tidak menjadi masalah sama sekali dan rakyat tetap menerima kehadiran Sultanah tersebut dengan gembira dan dengan hati yang terbuka. Asal beragama Islam sudah memadai dan rakyat faham soal jodoh adalah ketentuan Tuhan.

 Tambahan pula, tidak wajar kerajaan negeri pimpinan Pas mengekalkan lagi undang-undang yang seolah-olah mengikat jodoh Sultan dengan hanya mesti berkahwin dengan gadis berketurunan Melayu semata-mata, sedangkan dalam waktu yang sama kita percaya bahawa jodoh, ajal dan rezeki adalah ketentuan Tuhan yang di luar kawalan manusia menentukannya.

 Lebih daripada itu, dengan sedia meminda undang-undang tersebut juga memperlihatkan kerajaan Pas Kelantan benar-benar ada perasan kasih, sayang dan menjunjung kedaulatan Sultan Kelantan sebagai ketua negeri tersebut.

 Dengan adanya pindaan demikian, meskipun perkahwinan adalah hak peribadi Sultan atau Raja, tetapi kiranya di suatu masa nanti baginda sedia untuk membuat pengumuman rasmi mengenainya, makanya soal untuk menjadikan suri hati baginda itu sebagai Raja Perempuan Kelantan tidak akan menimbulkan apa-apa masalah lagi.

Kepada Pas Kelantan, tidak bolehkah dipercepatkan pindaan perlembagaan negeri itu?
(ShahbudinHusin 10/01/2019)

0

0

votes
Article Rating
Kongsikan artikel ini


CAMERON HIGHLANDS – CABARAN BUAT PARTI2 MELAYU DALAM PH UNTUK MENANGKAN
DAP

 Esok, 12 Januari adalah hari penamaan calon bagi pilihanraya kecil Cameron Highlands, manakala hari pengundian ialah 26 Januari depan.

 Pakatan Harapan telah memutuskan wakil DAP, M Manogaran sebagai calonnya, sementara BN meletakkan Ramli Mohd Nor, bekas pegawai polis yang berketurunan suku kaum Senai.

 Seorang lagi calon, M Kayeas daripada MyPPP dijangka turut menawarkan diri sebagai calon Bebas.

 Komposisi kaum bagi Cameron Highlands ialah Melayu 34 peratus, Cina 29 peratus, India 15 peratus dan Orang Asli 22 peratus.

 Pada PRU14 lalu, calon MIC yang mewakili BN, C Sivarajah telah menang dengan menewaskan calon DAP, M Manogaran, calon Pas, Mohd Tahir Kassim dan calon PSM,  B Suresh Kumar dengan majoriti 597 undi.

 Pada pilihanraya kecil 26 Januari depan, selain MIC menarik diri dengan memberi laluan kepada UMNO memilih calon, Pas juga memutuskan tidak bertanding dan secara terbuka menyatakan sokongan kepada BN.

 Dengan yang demikian, pertembungan sebenar bagi pilihanraya kecil Cameron Highlands ini adalah antara Pakatan Harapan melalui calonnya daripada DAP, M Manogaran dan BN yang meletakkan Ramli Mohd Nor sebagai calon.

 Dalam ertikata lain, pilihanraya kecil Cameron Highlands ini adalah pertembungan Melayu dengan bukan Melayu serta pertembungan DAP dengan UMNO.

 Di atas kertas, laluan BN ternampak lebih mudah kerana pengundi Melayu dan Orang Asli sudah pasti akan memihak kepada Ramli Mohd Nor berbanding M Manogaran. Ditambah lagi dengan adanya bantuan dan sokongan daripada Pas, laluan menuju kemenangan itu ternampak lebih cerah lagi.

 DAP barangkali hanya boleh bergantung harap kepada undi kaum Cina dan India saja yang masing-masing mewakili peratusan pengundi sebanyak 29 peratus dan 15 peratus.

 Jika DAP gagal menembusi kelompok pengundi Melayu yang mewakili 34 peratus dan Orang Asli yang mewakili 22 peratus, ia bukan saja menyukarkan laluannya untuk menang, malah akan menyebabkan majoriti kekalahan akan bertambah besar lagi berbanding PRU14 lalu.

 Realitinya, di Cameron Highlands ini, ia adalah suatu pilihanraya yang mencabar kemampuan Bersatu, PKR dan Amanah untuk menarik pengundi Melayu agar memberi sokongan kepada calon DAP yang mewakili Pakatan Harapan.

 Di sebalik pelbagai isu seperti kenaikan harga barang, kos sara hidup, janji manifesto yang belum tertunai, kenyataan Tun Mahathir Mohamad berkenaan peranan penting DAP dalam kerajaan dan sebagainya, mampukah parti-parti Melayu dalam Pakatan Harapan menarik sokongan yang diharap-harapkan itu?
(ShahbudinHusin 11/01/2019)

0

0

votes
Article Rating
Kongsikan artikel ini


INI AYAT SERIUS, AYAT PERLI ATAU AYAT NAK MELAGA?

 Tidak dipastikan apakah maksud dan tujuan Ketua Pemuda UMNO, Dr. Asyraf Wajdi Dusuki menulis sedemikian rupa berkenaan dengan Azmin Ali di laman Twitternya.

 Adakah beliau serius bermaksudkan Azmin bakal Timbalan Perdana Menteri?

 Adakah ini bermakna Azmin akan menggantikan tempat Dr. Wan Azizah Wan Ismail?

 Atau beliau bertujuan menyindir Menteri Hal Ehwal Ekonomi itu kerana namanya turut dikaitkan sebagai bakal Perdana Menteri?

 Mungkinkah Dr. Asyraf juga bertujuan untuk melaga-lagakan Azmin dengan Anwar Ibrahim dan Dr. Wan Azizah?

 Tetapi, adakah Azmin tercuit hati atau mula seronok dengan apa yang ditulis Dr. Asyraf itu?
Tidur lenakah Azmin malam ini?
(ShahbudinHusin 12/01/2019)

0

0

votes
Article Rating
Kongsikan artikel ini


BILA LAGI POLIS NAK SIASAT BEKAS KETUA HAKIM NEGARA?

 Sudahlah cuba mengaibkan Sultan Sultan Muhammad V melalui tulisannya yang membariskan kesilapan-kesilapan baginda semasa menjadi Yang Dipertuan Agong, bekas Ketua Hakim Negara, Abdul Hamid Mohamad juga nampaknya berbohong dalam sebahagian daripada dakwaannya itu.

 Dalam dakwaannya, Tun Hamid berkata Tun Mahathir Mohamad telah pergi ke Istana Negara pada malam 9 Mei lalu untuk mengangkat sumpah sebagai Perdana Menteri kerana bimbang ada Ahli-Ahli Parlimen PH yang akan melompat parti.

 “Bagi saya adalah memalukan bagi seorang bakal Perdana Menteri untuk pergi tanpa diundang, pada waktu malam, mungkin untuk mengejutkan Yang Dipertuan Agong jika baginda sedang beradu, untuk mengangkat sumpah jawatan sebagai Perdana Menteri,” demikian antara yang ditulisnya.
Bagaimanapun, Pejabat Perdana Menteri atau PMO dalam kenyataannya menafikan Tun Mahathir ada pergi ke Istana Negara pada malam keputusan PRU14 diumumkan sebagaimana yang didakwa oleh Tun Hamid itu.

 “PMO ingin menjelaskan dakwaan Tun Hamid itu tidak berasas dan Tun Mahathir tidak pergi ke Istana Negara pada malam tersebut.

 “Beliau hanya ke Istana Negara lewat tengahari keesokan harinya untuk majlis angkat sumpah sebagai Perdana Menteri,” tambah kenyataan itu lagi.

 Sebagaimana yang semua orang rasanya sudah sedia maklum, Tun Mahathir sebenarnya pergi ke Istana Negara pada petang 10 Mei bersama beberapa pemimpin utama PH untuk majlis angkat sumpah jawatan, tetapi atas sebab-sebab tertentu majlisnya hanya berlangsung pada sebelah malamnya.

 Peristiwa tersebut bukanlah rahsia dan dipaparkan secara meluas melalui media-media massa.
Soalnya, kenapa dalam cuba mahu mengaib dan memalukan Sultan Muhammad V sebagai bekas Yang Dipertuan Agong dengan menulis mengenai kesilapan-kesilapan baginda, Tun Hamid dalam masa yang sama sanggup berbohong dan melakukan fitnah berkenaan dengannya?

 Bukankah berbohong dan memfitnah, apalagi bagi bekas Ketua Hakim Negara yang sepatutnya amalan beliau sentiasa berpaksikan fakta serta kebenaran dan dikaitkan pula dengan bekas Yang Dipertuan Agong dan Perdana Menteri, adalah suatu perbuatan yang sangat-sangat keji dan terkutuk?

 Kepada Ketua Polis Negara dan PDRM, bila lagi nak siasat bekas Ketua Hakim Negara atas perbuatannya itu?

 Bagaimana jika yang membuat dakwaan palsu, bohong, fitnah serta mengaibkan seperti ini hanya orang biasa-biasa yang tidak berjenama?
(ShahbudinHusin 12/01/2019)

0

0

votes
Article Rating
Kongsikan artikel ini


CAMERON HIGHLANDS – ANTARA SIAPA BOLEH MENANG DAN SIAPA PATUT MENANG

 Pertanyaan paling kerap didengar ketika ini ialah siapa boleh menang di Cameron Highland?

 Secara umum, meskipun berdepan cabaran agak sengit, Pakatan Harapan dilihat masih mampu untuk menang dalam pilihanraya kecil pada 26 Januari depan.

 Ini kerana, di sebalik adanya cabaran untuk meraih undi Melayu dan Orang Asli yang  lebih tinggi berbanding BN yang meletakkan calon Melayu, kelebihan utama Pakatan Harapan ialah kini merupakan pemegang kuasa sebagai kerajaan Persekutuan.

 Dengan kedudukan sebagai kerajaan itu, Pakatan Harapan mempunyai kelebihan berbanding BN, malah atas kedudukan sebagai kerajaan jugalah yang memberi banyak kelebihan kepada BN mampu memang di Cameron Highlands sebelum ini.

 Hari ini, dengan BN bukan lagi sebagai kerajaan, pengundi Cameron Highlands pasti lebih terdorong untuk mengundi Pakatan Harapan berbanding BN yang sudah kehilangan kuasa dan hanya berkuasa di peringkat negeri Pahang semata-mata.

 Apatah lagi, pemimpin-pemimpin yang ada jawatan dalam kerajaan, meskipun fasa kempen masih di peringkat awal, tetapi sudah mula membanjiri  Cameron Highlands untuk berkempen dan menemui pelbagai kelompok pengundi.

 Maka itu, tidak mustahil Pakatan Harapan mampu merampas kerusi milik BN itu pada pilihanraya 26 Januari depan nanti.

 Tetapi, jika persoalan siapa patut menang yang ditanyakan, barangkali ramai yang tidak ragu-ragu dan merasakan bahawa BN seharusnya dikekalkan kemenangannya di Cameron Highlands ini.

 Isu pokok yang membelenggu Pakatan Harapan ketika ini ialah masih banyak janji-janji dalam manifesto PRU14 yang bukan saja gagal ditunaikan, bahkan seperti tidak mahu dilaksanakan sama sekali.

 Berkaitan janji melunaskan hutang-hutang tidak wajar bagi peneroka Felda saja misalnya, meskipun ia dijanjikan akan diselesaikan dalam tempoh 100 hari selepas mengambil alih kerajaan, malangnya selepas lapan bulan berlalu pun ia masih lagi gagal ditunaikan.

 Begitu juga dengan banyak janji lain seperti untuk menurunkan kos sara hidup dan memastikan tiada kenaikan harga barang atau kenaikannya dalam keadaan terkawal, semuanya ternampak tiada beza dengan ketika era BN dahulu.

 Akibat situasi itu, jika dulu BN dimomokkan dengan ungkapan “Barang Naik”, sudah kedengaran ada yang memomokkan PH sekarang ini sebagai “Price Hike” pula.

 Oleh kerana tempoh pilihanraya seterusnya masih ada kira-kira selama 4 tahun 4 bulan daripada sekarang, rakyat dalam hal  ini berhak menghantar isyarat yang jelas kepada kerajaan berhubung perlaksanaan janji-janji tersebut.

 Terus memberikan kemenangan kepada Pakatan Harapan, mungkin akan menyebabkan kerajaan terus melengah-lengahkan atau mengabaikan sama sekali janji-janji yang pernah mereka lafazkan sebelum ini.

 Namun, dengan memberikan kemenangan kepada pembangkang di Cameron Highlands ini, mungkin perlu disusuli pula di Semenyih selepas ini, ia akan menjadikan kerajaan tiada pilihan lain selain berusaha lebih keras menunaikan segala janjinya kepada pengundi jika tidak mahu kehilangan kuasa dalam PRU15 akan datang.

 Dalam perkara ini, rakyat mesti bijak menggunakan undi mereka dan jangan sesekali mensia-siakan undi yang ada itu.
Antara siapa boleh menang dan siapa patut menang, tidaklah sukar memilih yang mana lebih kebaikannya.
(ShahbudinHusin 13/01/2019).

0

0

votes
Article Rating
Kongsikan artikel ini


PEMIMPIN UMNO PENGHALANG NAJIB CAPAI IMPIAN "RAKYAT RINDU ZAMAN SAYA
JADI PM"

 Apabila Najib Razak secara terbuka menyatakan “Rakyat rindu zaman saya jadi PM”, dengan mudah ia juga memberi maksud beliau ingin membuat kemunculan semula dalam politik.

 Bermakna, keaktifan Najib turun padang dan bertemu rakyat kebelakangan ini tidak sekadar bertujuan untuk membantu UMNO dan BN kembali berkuasa semula, malah untuk menonjolkan dirinya kembali ke persada kuasa.

 Jika bukan itu tujuannya, untuk apa Najib berkata, “Rakyat rindu zaman saya jadi PM”?

 Tetapi, bolehkah Najib kembali jadi Perdana Menteri semula?

 Ada yang berkata, kalau Tun Mahathir Mohamad boleh jadi Perdana Menteri buat kali kedua, apa kurangnya dengan Najib?

 Dalam konteks ini, kedudukan Najib boleh dilihat dalam dua aspek yang berbeza.
Pertama, Tun Mahathir tidak menjadi Perdana Menteri buat kali kedua melalui UMNO, tapi melalui Bersatu yang ditubuhkannya yang kemudian bergabung dengan PKR, DAP dan Amanah dalam Pakatan Harapan.

 Bermaksud, Tun Mahathir menjadi Perdana Menteri buat kali kedua dengan cara menentang dan menumbangkan UMNO.

 Realitinya, Tun Mahathir sedar, beliau tidak mungkin kembali ke puncak kuasa melalui UMNO kerana pemimpin-pemimpin UMNO tidak mungkin membenarkan perkara itu berlaku.

 Jangankan untuk kembali sebagai Perdana Menteri, untuk jadi perwakilan ke Perhimpunan Agung UMNO pun Tun Mahathir pernah ditolak mentah-mentah.

 Itulah sebabnya beliau memilih wadah baru untuk meneruskan perjuangan dan menjadi Perdana Menteri buat kali kedua.

 Begitu juga dengan Najib, tidak mungkin pemimpin-pemimpin UMNO sedia ada membenarkannya kembali ke puncak kuasa melalui parti itu.

 Sama ada UMNO menang pilihanraya akan datang atau parti itu kembali menjadi kerajaan melalui cara lain seperti penggabungan kuasa atau sebagainya, mustahil nama Najib akan disenaraikan sebagai salah seorang pemimpin untuk memegang sebarang jawatan dalam kerajaan.

 Pemimpin UMNO sedia ada akan menghalang kemunculan Najib kerana mereka sendiri yang mahu atau kemaruk mengisi kedudukan tersebut.

 Apalagi jika jawatan yang perlu diisi itu adalah kerusi Perdana Menteri, maka akan lebih kuatlah mereka menolak Najib daripada mendudukinya.

 Semua pemimpin UMNO yang ada, sama ada yang berjawatan dalam parti atau tidak, pasti akan lebih bersungguh-sungguh berhujah untuk menolak Najib berbanding menerimanya.

 Kedua, Najib kini berdepan dengan puluhan pertuduhan di mahkamah yang mungkin proses perbicaraannya akan memakan masa bertahun-tahun lamanya.

 Selagi proses itu berjalan, beliau dengan sendirinya akan terhalang daripada membuat kemunculan semula, malah tidak mustahil UMNO sendiri akan menggugurkannya untuk bertanding dalam pilihanraya akan datang.

 Jika bukan berkedudukan sebagai Ahli Parlimen, bagaimana Najib mahu mencapai tujuan, “Rakyat rindu zaman saya jadi PM” itu?

 Lebih daripada itu, kiranya Najib dipenjara pula berdasarkan sabitan atas pertuduhan mahkamah terhadapnya, impian beliau untuk kembali itu boleh dikata akan musnah sama sekali.
(ShahbudinHusin 14/01/2019)

0

0

votes
Article Rating
Kongsikan artikel ini


UMNO JANGAN HIPOKRIT TENTANG PEMBERIAN WANG DAN MEMBELI UNDI SEWAKTU
PILIHANRAYA

 Begitu gegak gempita dan bagai nak runtuh langit dibuatnya apabila pemimpin-pemimpin UMNO terlihat sangat ghairah bercakap dan memberi reaksi berhubung kononnya berlaku pembelian undi dalam pilihanraya kecil Cameron Highlands ini.

 Semuanya hanyalah kerana tersebarnya  gambar-gambar yang memperlihatkan beberapa orang yang berpakaian baju merah bertulis  ‘Harapan’ sedang memberi wang kepada sekelompok penduduk yang dipercayai adalah Orang Asli.

 Hanya kerana gambar tersebut, bertalu-talu pemimpin UMNO membuat dakwaan kononnya telah berlaku pemberian wang dan pembelian undi oleh Pakatan Harapan untuk memastikan kemenangan calonnya, M Manogaran.

 Di media sosial juga bertali arus serangan oleh pemain media pro UMNO dan BN terhadap Pakatan Harapan berhubung hal yang sama.

 Mereka secara sepakat mendesak agar siasatan segera dijalankan mengenainya.

 Yang lucunya, meskipun sudah diperjelaskan bahawa pemberian wang itu adalah bayaran kepada petugas dan sukarelawan yang terlibat pada hari penamaan calon dan ia akan dimasukkan sebagai sebahagian perbelanjaan pilihanraya, pemimpin UMNO dan pemain media sosial pro parti itu masing juga enggan menerimanya.

 Mereka sebaliknya masih memainkan isu kononnya berlaku pembelian undi dan perlanggaran terhadap undang-undang pilihanraya.

 Kenapa mereka tidak mahu menerima penjelasan yang sudah diberikan?

 Apakah UMNO dan para pemimpinnya benar-benar suci dan tidak pernah sama sekali melakukan amalan membeli undi ketika berkuasa dahulu?

 Dalam hal ini, UMNO seharusnya bersikap terbuka dengan penjelasan yang sudah diberikan oleh Pakatan Harapan.

 Lagi pun, takkanlah baru sehari selepas hari penamaan calon sudah mahu membeli undi?

 Di mana logiknya? Bukankah pembuangan undi masih lama lagi iaitu pada 26 Januari nanti?

 Selain itu, adakah logik jika itu merupakan proses membeli undi, ia harus dilakukan secara terbuka dan sesiapa boleh mengambil gambarnya?

 Para pemimpin UMNO harus sedar bahawa keputusan PRU14 Cameron Highlands ini dibatalkan adalah kerana berlakunya unsur rasuah dan pembelian undi yang dilakukan oleh BN sendiri.

 Jika demikian, adakah ia dilakukan secara terbuka dan selepas hari penamaan atau dengan cara sulit dan menjelang hari pembuangan undi?

 Apa pun, UMNO tidak perlu hipokrit atau berlagak suci dalam hal ini. Mereka sepatutnya tahu bila dan bagaimana mahu membeli undi kerana bukanlah rahsia lagi mereka biasa melakukannya ketika berkuasa dahulu.
Menabur wang sehari selepas penamaan calon adalah kerja gila yang tidak mungkin dilakukan oleh Pakatan Harapan berikutan kejayaan menumbangkan BN dalam PRU14 baru-baru ini pun dilakukan tanpa menggunakan kuasa wang sama sekali untuk membeli undi.
Maka, apa faedahnya menabur dalam sebuah pilihanraya kecil yang tidak memberi kelebihan apa-apa kepada kedudukan sebagai kerajaan?

 Begitu pun, meski UMNO tidak lagi berkuasa di peringkat Pusat, ia tidaklah juga bermakna parti itu sudah betul-betul bersih dan tidak mempunyai wang untuk membeli undi.
Tambahan lagi dengan melakukan serangan dan menuduh kononnya Pakatan Harapan yang terlibat dalam pembelian undi, ia tidak sama sekali membersihkan wajah UMNO daripada kekotoran yang pernah diamalkannya sebelum ini.
(ShahbudinHusin 14/01/2019).

0

0

votes
Article Rating
Kongsikan artikel ini


PKR BERPECAH KERANA TUN MAHATHIR?

Bibit-bibit perpecahan jelas ternampak semakin ketara dan nyata dalam PKR sekarang ini.

 Malah, Anwar Ibrahim yang mengasaskan PKR sebagai landasan memperjuangkan reformasi dalam negara sepertinya kian tidak dihormati lagi oleh mereka yang dulu adalah merupakan “budak-budaknya” saja.

 Pasca pemilihan PKR baru-baru ini yang menyaksikan Azmin Ali, Khalid Jaafar dan beberapa pemimpin lain mempertikaikan perlantikan yang dibuat oleh Anwar, keadaan terus bertambah kusut hari demi hari kebelakangan ini.

 Terbaru, Zuraida Kamaruddin, Naib Presiden PKR turut menyerang Anwar dengan melabelnya sebagai pengkhianat kepada demokrasi serta mengamalkan kepimpinan diktator.

 Kenapakah tiba-tiba PKR bergolak dan seakan menuju perpecahan sekarang ini?

 Mengapa semakin ramai begitu berani mempertikaikan perlantikan yang dibuat oleh Anwar, sedangkan atas kuasanya sebagai Presiden PKR beliau bebas melantik sesiapa saja?

 Kenapakah dalam pemilihan-pemilihan sebelum ini di mana ia turut menyaksikan Azmin dicabar juga kedudukannya, tetapi PKR tetap tenang sebaik pemilihan berakhir?

 Mengapakah kali ini hanya kerana Rafizi Ramli yang menentang Azmin dan kemudian dilantik sebagai Naib Presiden, gelora dan hempasan ombak serta badai yang melanda PKR seakan berterusan dan tidak berhenti-henti?

 Apakah Rafizi yang menjadi punca perpecahan dalam PKR?

 Apakah semua ini juga memperlihatkan kepimpinan Anwar tidak lebih baik penerimaannya oleh ahli-ahli PKR berbanding kepimpinan Dr. Wan Azizah Wan Ismail?

 Lebih musykil, kenapa semakin ramai yang berani bersuara dan melakukan penentangan terhadap Anwar sedangkan beliau adalah bakal Perdana Menteri selepas ini?

 Jika kita imbas dan teliti kembali, riak-riak perpecahan dalam PKR ini berlaku hanyalah selepas Pakatan Harapan berjaya menubuhkan kerajaan dan Tun Mahathir kembali memegang jawatan Perdana Menteri buat kali kedua.

 Sebelum dan sebaik Pakatan Harapan menang, memang sudah dipersetujui Anwar adalah bakal pengganti kepada Tun Mahathir yang  mana tempoh peralihan itu disebut sendiri oleh Perdana Menteri ialah dalam  jangkamasa dua tahun.

 Tetapi, soal pengganti itu tiba-tiba jadi bercelaru dan nama Azmin segera menjadi sebutan sebagai bakal Perdana Menteri ke-8 tidak lama selepas bekas Menteri Besar Selangor itu dilantik sebagai Menteri Hal Ehwal Ekonomi, meskipun namanya tidak disenaraikan oleh PKR untuk menduduki sebarang jawatan menteri.

 Untuk apa Tun Mahathir memberi jawatan kanan dalam kerajaan kepada Azmin jika bukan untuk mewujudkan persaingan dan menanam benih-benih perpecahan?

 Perlantikan beliau sebagai menteri kanan dalam kabinet Tun Mahathir dilihat oleh banyak pemerhati sebagai isyarat bahawa Perdana Menteri mahu menyerahkan kuasa kepada Azmin dan bukan kepada Anwar.

 Lebih jelas kemudiannya, Tun Mahathir terus menunjukkan keakrabannya terhadap Azmin serta melantiknya sebagai Timbalan Pengerusi Khazanah, badan pelaburan utama kerajaan.

 Di kalangan Bersatu dan PKR pula berkembang desas-desus yang bukan lagi terselindung dengan menyebut Azmin adalah bakal Perdana Menteri ke-8 dan ini secara tidak langsung mewujudkan persaingan antara beliau dengan Anwar.

 Hakikatnya, jika Tun Mahathir tidak melantik Azmin sebagai Menteri Hal Ehwal Ekonomi dan membiarkannya terus kekal sebagai ketua kerajaan negeri Selangor, pergolakan dan perpecahan dalam PKR mungkin tidak seperti yang ada sekarang.

 Kiranya Tun Mahathir tidak melantik Azmin sebagai menteri di kementerian yang kanan juga, mungkin tidak timbul isu tentang tergugatnya kedudukan Anwar sebagai bakal Perdana Menteri.

 Jika Azmin masih Menteri Besar Selangor dan tidak diura-urakan sebagai bakal Perdana Menteri ke-8, Khalid Jaafar, Zuraida Kamaruddin dan lain-lain pemimpin PKR barangkali tidaklah seperti sekarang beraninya mengkritik dan menyerang Anwar.

 Realiti, inilah gaya “pecah dan perintah” atau “divide and rule” yang menjadi amalan Tun Mahathir sehingga beliau mampu berkuasa selama 22 tahun melalui UMNO sebelum ini.

 Dulu beliau melakukannya dalam UMNO, kini ia dilakukan kepada PKR . Dulu musuh kuasa Tun Mahathir ada dalam UMNO, tapi kini ancaman kepada kuasanya berada dalam PKR.

 Maka itulah “pecah dan perintah 2.0” dilakukannya kepada PKR.
(ShahbudinHusin 15/01/2019)

0

0

votes
Article Rating
Kongsikan artikel ini


RAKYAT PAHANG TERIMA SULTAN BARU BERMULA HARI INI

 Tanggal 15 Januari 2019 mencatat sejarah istimewa untuk rakyat Pahang apabila istiadat pemasyhuran sultan keenam Pahang dalam era moden, Sultan Abdullah Sultan Ahmad Shah berlangsung di Istana Abu Bakar pagi ini.

 Istiadat itu yang akan disaksikan 1,600 tetamu terdiri daripada kerabat diraja, barisan kepimpinan kerajaan negeri dan wakil masyarakat termasuk ketua kampung di negeri ini dijadual berlangsung pada 11 pagi di Balairung Seri.

 Pemasyhuran Sultan Abdullah sebelum ini diputuskan dan dipersetujui sebulat suara oleh kerabat diraja Pahang dan ahli Jumaah Pangkuan Diraja Negeri pada mesyuarat Majlis Jumaah Pangkuan Diraja Pahang di ibu negara, Jumaat lepas.

 Keputusan itu diambil berikutan keadaan Sultan Ahmad Shah yang kini gering dan tidak lagi boleh memikul tugas serta tanggungjawab sebagai pemerintah.

 Sultan Abdullah yang diputerakan pada 30 Julai 1959, di Istana Mangga Tunggal Pekan merupakan cahaya mata keempat dan putera sulung Sultan Ahmad Shah dan Almarhum Tengku Ampuan Afzan Tengku Muhammad.

 Sebelum dilantik menjadi raja pemerintah negeri ini, Sultan Abdullah pernah dua kali diamanahkan menjadi Pemangku Raja Pahang iaitu kali pertama pada 28 April 1979 semasa Sultan Ahmad Shah menjadi Yang di-Pertuan Agong ketujuh dan kali kedua pada 28 Dis 2016 semasa kesihatan Sultan Ahmad Shah mula merosot.

 Sultan Abdullah mendirikan mahligai dengan Tengku Puan Pahang Tunku Azizah Aminah Maimunah Iskandariah pada 6 Mac 1986.

 Baginda dikurniakan empat putera dan lima puteri.
Blog ini ingin mengambil kesempatan mengucapkan tahniah kepada Sultan Abdullah dan seluruh rakyat negeri Pahang atas permasyhuran tersebut.

0

0

votes
Article Rating
Kongsikan artikel ini


HISHAMMUDDIN BAKAL KETUA PEMBANGKANG?

 Lewat malam semalam, Najib Razak memuat naik di laman Twitternya gambar pertemuan beliau dengan Presiden UMNO tanpa kuasa, Zahid Hamidi;  Mohamad Hassan, Timbalan Presiden  UMNO yang menjalankan tugas-tugas Presiden UMNO dan Hishammuddin Hussein, bekas Naib Presiden UMNO.

 Bersama gambar itu Najib turut menulis kata-kata  – Kami sepakat demi masa depan parti, ummah dan negara.

 Berdasarkan gambar perkahwinan anak Najib yang terdapat di bahagian dinding di mana pertemuan itu diadakan, adalah dirasakan ia berlangsung sama ada di kediaman Najib di Jalan Duta atau di kondo milik anaknya di tengah-tengah ibu kota.
Ini sekaligus menunjukkan pertemuan itu adalah diinisiatifkan oleh Najib sendiri dengan tujuan melibatkan sekali sepupunya itu.

 Jika pertemuan itu hanya melibatkan Najib dengan Zahid Hamidi dan Mohamad Hassan saja ia mungkin tidak menghairankan sangat kerana beliau adalah bekas Presiden UMNO, manakala Zahid Hamidi dan Mohamad Hassan pula adalah peneraju UMNO ketika ini.

 Tetapi, mengapa mesti ada Hishammuddin sekali dalam pertemuan tersebut?

 Apa tujuannya, sedangkan Ahli Parlimen Semberong itu tiada sebarang jawatan di peringkat UMNO Pusat?

 Jika pertemuan itu bertujuan membincangkan hal-hal berkaitan UMNO, kenapa tidak dilibatkan sekali Naib-Naib Presiden UMNO, Setiausaha Agung, Ketua Penerangan dan lain-lain penjawat kanan dalam parti?

 Apakah pertemuan itu diadakan dengan tujuan mahu mencadangkan sesuatu jawatan penting buat Hishammuddin – seperti Setiausaha Agung misalnya dan kemudian diprojekkan untuk bertanding sebagai Presiden UMNO pada pemilihan tahun 2021 nanti?
Apakah untuk tujuan itu, Hishammuddin mungkin akan mengambil alih jawatan Ketua Pembangkang daripada Zahid Hamidi tidak lama selepas ini?

 Dan hari ini, sehari selepas pertemuan lapan mata itu, Hishammuddin didapati tidak semena-mena telah turun berkempen di Cameron Highlands sambil mengatakan beliau tetap setia bersama UMNO.

 Mengapa hanya kali ini saja Hishammuddin turun berkempen, itu pun sehari selepas pertemuannya dengan Najib, Zahid Hamidi dan Mohamad Hassan, sedangkan dalam beberapa pilihanraya kecil sebelum ini, beliau langsung tidak pernah menampakkan muka?

 Tidak mustahilkah semuanya ini saling berkaitan?
(ShahbudinHusin 16/01/2019)

0

0

votes
Article Rating
Kongsikan artikel ini


JIKA IKHLAS, TUN M PATUT MUKTAMAD SEGERA TARIKH PENYERAHAN KUASA

Kenapakah perkara ini tidak ditangani dengan sebaik-baiknya, sedangkan ia adalah perkara penting kepada rakyat dan negara?

 Adakah Tun Mahathir Mohamad yang bakal menyerahkan kuasa tidak mahu menanganinya?

 Atau Anwar Ibrahim yang akan menerima penyerahan kuasa tidak mahu ia ditangani?

 Siapa yang patut memulakannya?

 Dalam soal ini, adalah tidak manis sebenarnya jika Anwar yang terlihat meminta-minta walaupun beliau sudah dijanjikan untuk diberikan jawatan itu.

 Makanya, jika Tun Mahathir benar-benar ikhlas mahu melakukan penyerahan kuasa kepada Anwar sebagaimana yang dijanji dan selalu disebutnya, beliaulah yang sepatutnya memulakan langkah ke arah tersebut.

 Jika ketika melakukan penyerahan kuasa kepada Tun Abdullah Badawi dahulu, Tun Mahathir boleh menetapkan tarikhnya, mengapa tidak terhadap Anwar kali ini?

 Susahkah memilih tarikh, misalnya Jun 2019, Disember 2019 atau Jun 2020 untuk diri sendiri berundur secara muktamad dan menyerahkan kepada Anwar mengambil alih jawatan Perdana Menteri?

 Susah?

 Tak susah….kalau dalam hal ini Tun Mahathir benar-benar ikhlas mahu menyerahkan kuasa Perdana Menterinya kepada Anwar.

 Tapi ia akan jadi sangat susah kalau ada perasaan lain di lubuk hatinya.
(ShahbudinHusin 16/01/2019)

0

0

votes
Article Rating
Kongsikan artikel ini


PERINGATAN SPR KEPADA PENGUNDI CAMERON HIGHLANDS

SPR LAPOR POLIS DAN SKMM ISU TULAR GAMBAR KERTAS UNDI PRK CAMERON HIGHLAND

 Berikutan penularan gambar kertas undi Pilihan Raya Kecil (PRK) P.078 Cameron Highlands di media sosial oleh pihak yang tidak bertanggungjawab, Suruhanjaya Pilihan Raya Malaysia (SPR) telah mendapati bahawa gambar tersebut adalah kertas undi pos yang telah dikeluarkan kepada pengundi pos pada 13 Januari lalu.

 SPR menegaskan bahawa tindakan penularan gambar kertas undi tersebut merupakan satu kesalahan dan tuduhan pihak tertentu yang mengatakan bahawa SPR telah mengeluarkan kertas undi sebelum hari pengundian adalah merupakan satu fitnah dan berniat jahat.

 Sehubungan dengan itu, SPR telah membuat laporan polis pada hari ini dan juga akan membuat laporan kepada pihak Suruhanjaya Komunikasi dan Multimedia Malaysia (SKMM) bagi menyiasat perkara tersebut dan mengambil tindakan sewajarnya.

 SPR mengingatkan kepada para pengundi dan semua pihak agar sentiasa menjaga kerahsiaan dan tidak mempamerkan kertas undi mana-mana pilihan raya kepada umum sama ada di laman media sosial dan lain-lain kerana ia merupakan satu kesalahan di bawah Akta Kesalahan Pilihan Raya 1954. Mana-mana pihak yang didapati melakukan kesalahan tersebut sekiranya disabit boleh dikenakan tindakan tegas mengikut undang-undang.

 Sekian.

 AZHAR AZIZAN HARUN
 Pengerusi
 Suruhanjaya Pilihan Raya Malaysia
 Tarikh :  17 Januari 2019 / 11 Jamadil Awal 1440H

0

0

votes
Article Rating
Kongsikan artikel ini


NAJIB PERDANA MENTERI KE-8, SESUATU YANG MUNGKIN ATAU MUSTAHIL?

 Lim Kit Siang dalam suatu kenyataan kempennya semalam membayangkan kemenangan calon BN di Cameron Highlands pada 26 Januari nantii akan memungkinkan Najib Razak kembali sebagai Perdana Menteri semula selepas PRU15 akan datang.

 Tambahnya, dengan kembalinya Najib sebagai Perdana Menteri, bermakna akan memberinya kekebalan untuk terlepas daripada semua skandal 1MDB telah didedahkan selama ini.

 Veteran DAP itu turut mengaitkan kemungkinan tersebut dengan keputusan Najib melanjutkan masa kempennya di Cameron Hihglands daripada dua hari kepada empat hari.

 Sebelum itu, dalam suatu paparan video di media sosial, Najib sendiri dilihat tersenyum lebar apabila namanya dibayangkan akan kembali sebagai Perdana Menteri ke-8.

 Secara tidak langsung bermaksud Najib sendiri teringin mahu kembali semula menduduki Seri Perdana bersama keluarganya.

 Persoalannya, adakah mungkin Najib mampu kembali sebagai Perdana Menteri ke-8 atau ia sesuatu yang mustahil?

 Dalam hal ini, Lim Kit Siang tidak seharusnya terlalu obses dengan cuba mengaitkan keputusan pilihanraya kecil Port Dickson dengan kemungkinan Najib kembali sebagai Perdana Menteri.

 Lagi pun, kerusi Cameron Highlands memang sudah milik BN sebelum ini dan menang atau sebaliknya, ia tidak memberi sebarang kelebihan kepada Najib.

 Blog ini sudah menulis pada minggu lalu bahawa secara realistiknya adalah sukar untuk Najib muncul sebagai Perdana Menteri ke-8 berikutan penghalang utamanya ialah pemimpin UMNO sendri.

 Oleh kerana Najib bukan lagi Presiden UMNO dan katalah jika BN mampu menewaskan Pakatan Harapan dalam PRU15 akan datang, sudah tentu yang akan menjadi Perdana Menteri ialah Presiden UMNO ketika itu.

 Jika Mohamad Hassan jadi Presiden UMNO, beliaulah yang akan jadi Perdana Menteri, begitu kalau Hishammudidn Hussein atau Khairy Jamaluddin yang jadi Presiden UMNO, merekalah yang bakal menduduki kerusi paling berkuasa itu.

 Tentulah agak mustahil kiranya sesiapa yang menjadi Presiden UMNO, tetapi mereka masih sedia bermurah hati memberi laluan kepada Najib menduduki kerusi Perdana Menteri itu buat kali yang kedua.

 Mungkin ada sebahagian ahli UMNO atau rakyat biasa yang masih menyokong dan bersimpati kepada Najib, tetapi yang menentukan siapa harus jadi Perdana Menteri ialah para pemimpin UMNO, bukannya ahli bawahan yang banyak menghabiskan masa di media sosial.

 Di mana logiknya Najib yang sudah diletakkan sebagai beban atau punca kekalahan BN dalam PRU14 lalu mahu diberikan semula jawatan Perdana Menteri oleh pemimpin-pemimpin yang menguasai UMNO.

 Habis, bagaimana caranya Najib boleh kembali jadi Perdana Menteri ke-8?

 Oleh kerana melalui UMNO ternampak mustahil untuk mencapai tujuan itu, Najib dalam hal ini perlu menubuhkan sebuah parti baru untuk bertanding dalam pilihanraya akan datang sebagaimana yang dilakukan oleh Tun Mahathir Mohamad.

 Di waktu yang sama, memandangkan blok politik negara ini sudah terbahagi kepada dua – parti pemerintah iaitu Pakatan Harapan dan pembangkang yang secara tidak rasminya merangkumi BN dan Pas yang telah berkahwin secara senyap-senyap, parti baru Najib juga tidak boleh terasing daripada dua blok yang ada itu.

 Pilihannya ialah sama menyertai Pakatan Harapan atau BN.

 Untuk menyertai Pakatan Harapan, lebih-lebih lagi sebelum PRU15 akan datang, rasanya boleh dikata suatu kemustahilan yang sudah nyata.

 Pakatan Harapan bukan saja akan menjauhi Najib, malah ketika ini sedang berusaha untuk memenjarakannya berkaitan skandal 1MDB yang telah menyebabkan negara menanggung hutang yang tinggi.

 Maka, adalah mustahil Najib yang menyebabkan BN hilang kuasa mahu dibawa pula ke dalam Pakatan Harapan, kecuali untuk menambahkan kesengsaraan yang ada.

 Najib sendiri juga tentunya tidak mahu bergabung dengan Pakatan Harapan yang ada sekarang.

 Jalan yang mungkin ada cahaya bagi Najib ialah memilih menyertai BN dan berusaha keras untuk menumbangkan Pakatan Harapan. Tetapi oleh kerana UMNO adalah “abang besar” dalam BN, laluan Najib untuk muncul sebagai calon Perdana Menteri hanya akan tiba jika partinya mampu memenangi lebih banyak kerusi Parlimen berbanding  UMNO itu sendiri.

 Jika tidak, calon Perdana Menteri pilihan BN tetap daripada siapa yang menjadi Presiden UMNO.

 Jika parti Najib memilih bertanding bersendirian pula dalam pilihanraya akan datang yang menyaksikan berlakunya pertandingan tiga penjuru, kemungkinan untuk partinya menang satu kerusi pun akan jadi mustahil.

 Kalau tidak mampu menang satu kerusi pun, sudah tentu kuasa untuk tawar menawar sama ada kepada Pakatan Harapan atau BN, terkubur dengan sendirinya.

 Jadi, bagaimana Najib mampu muncul sebagai Perdana Menteri ke-8?

 Barangkali hanya keajaiban yang benar-benar ajaib saja mampu merealisasikan angan-angan itu menjadi kenyataan.
(ShahbudinHusin 18/01/2019)

0

0

votes
Article Rating
Kongsikan artikel ini


PAKATAN HARAPAN KERAJAAN SEPENGGAL?

 Baru lapan bulan berada di Putrajaya, sejujurnya ketika ini sudah bermacam-macam rungutan boleh didengar berkenaan kerajaan baru Pakatan Harapan ini.

 Paling banyak menjadi bualan ialah berkenaan prestasi menteri-menteri yang dianggap tidak memuaskan, malah kadangkala di bawah “standard” yang sepatutnya.

 Lebih buruk, berbanding menteri-menteri daripada PKR, DAP dan Amanah, menteri daripada Bersatu yang dipilih sendiri oleh Tun Mahathir Mohamad menerima paling banyak kritikan serta kecaman daripada orangramai.

 Seorang bekas Ahli Parlimen UMNO yang kini memilih tidak menyertai mana-mana parti pernah berkata, kecuali Muhyiddin Yassin, sebenarnya tiada seorang pun menteri daripada Bersatu yang layak duduk sebagai anggota kabinet.

 Prestasi mereka memalukan Bersatu dan Tun Mahathir, tambahnya.

 Selain prestasi menteri-menteri yang tidak memuaskan, perkara lain yang menimbulkan sungutan ramai ialah kegagalan kerajaan Pakatan Harapan menunaikan banyak daripada janji-janji pilihanraya sebagaimana yang terkandung dalam manifesto PRU14 yang lalu.

 Paling buruk ialah janji 100 hari yang sebahagiannya masih gagal ditunaikan, tetapi kerajaan dilihat seolah-olah tidak mengambil berat lagi mengenainya menjelang 200 hari, 300 hari dan tempoh seterusnya menjadi kerajaan.

 Semua orang, termasuk Tun Mahathir sendiri, sudah tidak bercakap lagi mengenai manifesto 100 hari ketika ini, meskipun beberapa kelompok masyarakat seperti peminjam PTPTN dan peneroka Felda misalnya, tetap bising menuntut janji-janji yang tidak ditunaikan itu.

 Seperkara lagi yang turut menjadi ketidakpuasan hati ramai ialah kerajaan Pakatan Harapan ini terlalu banyak melakukan tindakan “copy paste” daripada dasar kerajaan BN terdahulu serta melakukan “Pusingan U”.

 Ketika belum berkuasa, pemimpin-pemimpin Pakatan Harapan berjanji seolah-olah mereka adalah  “Superman” untuk menyelamatkan negara, menyelesaikan masalah ekonomi, menghapuskan tol, menurunkan kos sara hidup dan memberi kesejahteraan kepada rakyat.

 Malangnya selepas berkuasa, mereka ternyata tiada idea sehingga terpaksa “copy paste” daripada apa yang pernah dilakukan oleh BN sebelumnya, malah ada juga membuat “Pusingan U” seperti mengembalikan semula tempoh operasi Pusat Transformasi Bandar kepada jam 10 malam, walaupun sebelumnya bertegas memendekkannya sehingga jam 7 malam saja.

 Realitinya, semua kelemahan itulah yang menyebabkan bukan saja rungutan rakyat terhadap kerajaan boleh didengar di mana-mana, malah menjadikan Najib Razak semakin dekat di hati rakyat kebelakangan ini.

 Najib yang baru-baru ini diberikan gelaran “Raja Troll” memang sejak akhir-akhir ini berjaya menjadikan kelemahan kerajaan, janji yang tidak ditunaikan, dasar “copy paste” dan “Pusingan U” oleh menteri-menteri sebagai bahan trollnya, sekaligus membandingkan dengan era kepimpinannya sebelum ini.

 Semakin banyak troll Najib yang tidak mampu dijawab oleh menteri dan kerajaan, secara tidak langsung kedudukan Najib semakin popular di media-media sosial.

 Daripada semua keadaan itu, ia bukan saja menyebabkan kerajaan ini semakin tidak diyakini, malah sudah ramai yang meramalkan tempoh Pakatan Harapan mentadbir Putrajaya hanyalah sepenggal saja.

 Mereka yang putus harapan terhadap Tun Mahathir juga kian bertambah hari demi hari ketika ini. Ramai yang melihat beliau masih terbelenggu dengan stail kepimpinan dan kehendak lama seperti bersungguh-sungguh membangunkan industri kereta ketiga, sedangkan masa dan keperluan dunia sudah banyak berubah pada waktu ini.

 Tun Mahathir, kata mereka, seharusnya melihat industri baru yang mampu menjana perolehan dan peluang pekerjaan berganda untuk negara, tidak sekadar memenuhi keghairahan peribadinya terhadap kereta.

 Di sebalik semua itu, setelah lapan bulan berlalu, pertambahan peluang pekerjaan, ekonomi yang merangsang dunia perniagaan dan keadaan negara yang lebih baik berbanding ketika di bawah BN dahulu,  masih lagi belum ternampak tanda-tanda yang boleh dirasa dan dilihat dengan mata.

 Lantaran itu, ungkapan kerajaan sepenggal ini sudah boleh didengar di merata-rata dan jika tidak ditangani dengan segera, tidak mustahil ia akan menjadi kenyataan yang mudah akhirnya.

 Lebih cepat kerajaan sepenggal itu menjadi kenyataan kiranya Tun Mahathir lebih mementingkan agenda peribadinya mahu berkuasa melebihi tempoh dua tahun dan cuba memungkiri janji penyerahan kuasa kepada penggantinya, Anwar Ibrahim.
(ShahbudinHusin 18/01/2019)

0

0

votes
Article Rating
Kongsikan artikel ini


CAMERON HIGHLANDS YANG MENENGGELAMKAN ZAHID HAMIDI…

 Selepas Hishammuddin Hussein turun berkempen di Cameron Highlands dan kemudian suasana kempen didominasi beberapa hari oleh Najib Razak, suatu perkara yang nyata ialah Zahid Hamidi semakin dilupakan oleh warga UMNO sendiri.

 Meskipun masih berjawatan sebagai Presiden UMNO tanpa kuasa berikutan keputusannya menyerahkan kuasa kepada Timbalan Presiden UMNO, Mohamad Hassan, Zahid Hamidi dengan sendirinya hilang kewajaran untuk berkempen membantu calon BN, Ramli Mohd Nor.

 Tidak dipastikan apa perasaan Zahid Hamidi ketika ini, tetapi dengan jentera kempen nampaknya berjalan lancar di Cameron Highlands, ketiadaan beliau seolah-olah tidak memberi apa-apa kesan kepada UMNO dan BN.

 Gambaran selarinya ialah Mohamad Hassan dan Menteri Besar Pahang, Wan Rosdy Wan Ismail telah berjaya mengepalai jentera kempen dengan baik sehingga rata-rata merasakan harapan calon BN untuk mencapai kemenangan terlihat amat cerah sekali.

 Selain pengundi Melayu dan Orang Asli boleh dikata akan memihak kepada BN, pengundi bukan Melayu pula dipercayai akan menjarakkan diri mereka dalam pilihanraya kali ini sebagai tanda protes terhadap iklim ekonomi dan perniagaan yang masih tidak memihak kepada mereka.

 Jika minggu ini Najib berkampung beberapa hari di Cameron Highlands, berdasarkan sambutan hangat yang diterimanya, tidak mustahil beliau akan datang lagi berkempen menjelang hari-hari terakhir sebelum pengundian diadakan.

 Dengan itu, kiranya keputusan di Cameron Highlands nanti memihak kepada BN, tidak dinafikan orang yang akan disanjung sebagai menyumbang kepada kemenangan BN ialah Najib, Mohamad Hassan, Wan Rosdy dan Hishammuddin.

 Gandingan mereka, tanpa kelibat Zahid Hamidi, dianggap sudah memadai sebagai ramuan untuk mencipta kemenangan buat BN.

 Kesannya, di mana Zahid Hamidi dalam dua pilihanraya kecil selepas ini iaitu Semenyih dan Rantau?

 Mahu tidak mahu, dengan tenggelamnya nama Zahid Hamidi di Cameron Highlands serta melonjaknya nama Najib, Mohamad Hassan dan Hishammuddin, Presiden UMNO itu dengan sendirinya akan terasing dalam pilihanraya kecil berikutinya.

 Lebih-lebih lagi kalau dalam semua pilihanraya kecil itu nanti mampu menghasilkan kemenangan buat UMNO dan BN.

 Dalam waktu yang sama, berikutan kemenangan di Cameron Highlands nanti akan merangsang Najib lebih rajin turun berkempen di Semenyih dan juga Rantau.

 Apatah lagi sejak bergelar Raja Troll, Najib seolah-olah mendapat suntikan semangat baru dalam karier politiknya.

 Maka, Zahid Hamidi kenalah pandai-pandai membawa dirinya yang semakin tidak diperlukan lagi dalam UMNO selepas ini.
(ShahbudinHusin 19/01/2019)

0

0

votes
Article Rating
Kongsikan artikel ini


MAJLIS TARI-MENARI – KETUA HAKIM NEGARA, PEGUAM NEGARA DAN MENTERI
UNDANG2 DITUNTUT BERSIKAP JUJUR SERTA IKHLAS

1. Tidak saya sangka dalam kesibukan dan kepenatan urusan kerja yang memerlukan saya berulang alik dari Lembah Kelang ke Pulau Pinang setiap minggu semasa kini, boleh memberi PERSEPSI kepada segolongan pihak berkenaan seolah-olah saya sengaja berdiam diri daripada memberi komen berkaitan isu “tari-menari ” KETUA HAKIM NEGARA, PEGUAM NEGARA dan MENTERI UNDANG-UNDANG, yang tertular di media massa sepanjang hari ini, sedangkan saya cuma mendapat maklum berkaitan perkarai ini mulai jam 5 petang tadi.  semasa masih dalam perjalanan di Lebuhraya sebelum sampai di pejabat saya di Kota Damansara ini.

 2. Sememangnya pada 02.09.2016 melalui Siri : 291, saya telah memberi komen dan kritikan berhubung satu lagi perkara yang hampir sama berkaitan tularan satu Video berhubung tingkahlaku di khalayak ramai APANDI ALI sebagai PEGUAM NEGARA pada ketika itu, dalam BERNYANYI dan BERSUKA-RIA dalam PAKAIAN SERAGAM dengan  MENTERI-MENTERI KABINET KERAJAAN semasa Majlis Sambutan Hari Kemerdekaan pada 31.08.2016. (Video berkaitan di bawah, Ruang Atas)

 3. Saya juga telah di Perenggan 7 di sana menyatakan :

 ” 7. Saya, dengan sejujur dan seikhlas mencabar PEGUAM NEGARA untuk memberi penjelasan yang benar dan munasabah tentang kandungan tingkahlaku beliau dalam video ini, dan jika tidak, PEGUAM NEGARA hendaklah dengan cara terhormat MELETAK JAWATAN pada kadar segera !!! ”

 4. Begitu juga kedua-dua Video yang telah tertular dan dimajukan kepada saya pada hari ini, menunjukkan antara lain TItingkahlaku GAULAN MESRA TARI-MENARI yang memperlihatkan keakraban KETUA HAKIM NEGARA dan PEGUAM NEGARA TOMMY THOMAS di atas pentas yang sama dengan MENTERI UNDANG-UNDANG, berserta para peguam lain di khalayak kesemua yang hadir di Majlis Makan Malam sempena Pembukaan Tahun Perundangan 2019. (Video-video berkaitan di bawah, Ruang Bawah Kiri & Kanan)

 5. Walaupun, ada pihak yang akan mengutarakan pandangan bahawa ianya adalah “biasa” untuk kesemua pihak berkenaan bersosial dalam satu Majlis Sosial yang diniatkan untuk beramah mesra, namun pada masa yang sama ianya juga TIDAK BOLEH DINAFIKAN bahawa tularan tingkahlaku tersebut yang dipaparkan dalam Video-video berkenaan semestinya akan menimbulkan PERSEPSI seolah-olah kedaulatan undang-undang (rule of law) dan prinsip pengasingan kuasa (separation of powers) di antara bidang KEHAKIMAN (Ketua Hakim Negara, PERUNDANGAN (Peguam Negara) dan EKSEKUTIF(Menteri Undang-undang) BOLEH dan TELAH DIGUGAT melalui tingkahlaku berkenaan atas alasan-alasan berikut :

 (a) Sebahagaian besar daripada masyarakat am Malaysia, tidak langsung mempunyai pengetahuan berkaitan kewujudan Majlis Sosial seperti itu, dan semestinyalah akan terkejut dengan GELAGAT dan TINGKAHLAKU pihak-pihak berkenaan seperti yang terpapar dalam Video-video berkenaan !!,

 (b) Secara langsung, GELAGAT dan TINGKAHLAKU pihak-pihak berkenaan juga, BOLEH menampilkan kekhuatiran tentang keakraban kesemua pihak berkenaan yang boleh GUGAT dan CALAR akan kewibawaan bidang KEHAKIMAN dan PERUNDANGAN kerana kesemua perikaian perundangan yang dibicarakan oleh sistem kehakiman akan sering menemukan kesemua pihak yang sama dari masa ke semasa !!,

 (c) Kesemua pihak yang berkenaan dalam bidang KEHAKIMAN dan PERUNDANGAN juga seharusnya lebh peka dengan harapan kesemua lapisan masyarakat dari setiap perspektif, adat dan keturunan bahawa peradaban dan tatasusila pihak-pihak berkenaan semestinya dijaga dan dikekalkan di tahap tertinggi, yang mana boleh dikatakan adalah di luar daripada apa yang dipaparkan dalam Video-video itu !!, dan

 (d) Bebas daripada hak setiap individu terbabit untuk menjalani corak hidup sendiri secara PERIBADI, mereka juga WAJIB peka bahawa  di era sistem teknologi terkini yang melibatkan kemudahan untuk mengambil rakaman video atau gambar yang dapat diedarkan ke khalayak ramai dalam sekelip mata, maka  GELAGAT dan TINGKAHLAKU kesemua pihak berkenaan yang boleh tampilkan PERSEPSI NEGATIF terhadap sistem KEHAKIMAN dan PERUNDANGAN hendaklah dielakkan sepenuhnya !!

 6. Secara peribadi, saya berpendapat tatkala kita kini berada di era “MALAYSIA BARU”, masyarakat awam, berhak untuk mengharapkan kedaulatan undang-undang (rule of law) dan prinsip pengasingan kuasa (separation of powers) adalah sentiasa terpelihara dan GELAGAT dan TINGKAHLAKU seperti yang dipaparkan dalam Video-video berkenaan TIDAK SEHARUSNYA berlaku, supaya tidak wujud sebarang RISIKO  yang boleh mendedahkan sistem KEHAKIMAN dan PERUNDANGAN negara kita, jatuh tersungkur dalam memelihara kedaulatan undang-undang (rule of law) dan prinsip pengasingan kuasa (separation of powers) yang menjadi tunggak PERJUANGAN yang telah membawa kejayaan 09.05.2018 itu !!

 7. Justeru, saya dengan penuh takzim, sedih dan pilu POHO akan kesemua pihak yang terbabit, iaitu KETUA HAKIM NEGARA, PEGUAM NEGARA dan MENTERI UNDANG-UNDANG untuk :

 (a) Bertanyakan pada diri masing-masing secara JUJUR dan IKHLAS, bukankah GELAGAT dan TINGKAHLAKU seperti yang dipaparkan dalam Video-video berkenaan mempilkan PERSEPSI bahawa kedaulatan undang-undang (rule of law) dan prinsip pengasingan kuasa (separation of powers) dalam bidang KEHAKIMAN dan PERUNDANGAN telah tergugat ??!!

 (b) Seterusnya, dan sekiranya JAWABAN setiap seorang mereka itu secara JUJUR dan IKHLAS kepada SOALAN di Perenggan 7(a) di atas adallah : YA, maka saya serahkan kepada kebijaksanaan setiap mereka secara peribadi untuk mengambil tindakan lanjut secara JUJUR dan IKHLAS yang WAJIB kembalikan keyakinan keseluruhan masyarakat awam kepada pematuhan kedaulatan undang-undang (rule of law) dan prinsip pengasingan kuasa (separation of powers) dalam sistem KEHAKIMAN dan PERUNDANGAN negara kita ini !!

 Haniff Khatri AbdullaPeguam.

0

0

votes
Article Rating
Kongsikan artikel ini


NAJIB TIDAK SELAMANYA HARUS BERBANGGA DENGAN GELARAN RAJA TROLL NEGARA

 Baik di pihak kerajaan, mahu pun pembangkang, Najib Razak ketika ini telah berjaya menampilkan dirinya sebagai individu paling popular di media sosial negara ini.

 Ia bukan saja bersandarkan kekerapannya menulis dalam bentuk kritikan ringan, sindiran atau bernada sinis terhadap banyak isu berkaitan kerajaan tetapi juga disusuli dengan kerapnya beliau turun padang bertemu kelompok masyarakat tertentu bagi tujuan mempromosi dirinya.

 Dalam waktu-waktu kebelakangan ini juga, bekas Perdana Menteri itu kelihatan lebih santai, ceria dan banyak berjenaka.

 Lantaran popularitinya itu, beliau kini digelar sebagai Raja Troll Negara dan Najib sendiri nampaknya senang serta gembira dengan gelaran baru itu.

 Dalam bahasa orang bandar, khususnya kepada penggila media sosial dan orang muda, gelaran Raja Troll ini mungkin sesuatu yang membanggakan dan menampakkan kejayaan, tetapi dalam bahasa orang dewasa dan luar bandar, ia tidak ubah seperti gelaran Pak Lawak saja tarafnya.
Sesetengah orang melihat gelaran Raja Troll itu pula sama seperti meletakkan Najib setaraf dengan Sultan Melaka atau Ayahanda Rani Kulop saja layaknya.

 Dalam hal ini, harus diingati bahawa Najib adalah seorang bekas Perdana Menteri yang merupakan satu jawatan yang tinggi dalam negara.

 Adakah ternampak suatu kelebihan dan manis di mata masyarakat apabila seorang bekas Perdana Menteri bertukar menjadi Pak Lawak atau disamakan dengan Sultan Melaka atau Ayahanda Rani Kulop?

 Apa sebenarnya yang mahu Najib capai dalam keaktifannya di media sosial sekarang ini?

 Sebenarnya, tidaklah menjadi kesalahan untuk Najib menjadi aktif di media sosial, termasuk melakukan posting menyindir, menyinis atau mengusik mana-mana pemimpin atau dasar kerajaan, tetapi beliau seharusnya melihat skop keaktifannya dalam ruang yang lebih besar lagi.

 Sesekali melawak dan menjadi Pak Lawak barangkali tidak mendatangkan masalah, tetapi sebagai bekas Perdana Menteri yang keaktifannya sekarang ialah untuk mengurangkan sokongan rakyat terhadap PH dan berusaha mengembalikan BN sebagai kerajaan semula, Najib juga harus lebih banyak tampil dengan watak yang serius dan sesekali menghamburkan serangan yang benar-benar membuatkan Tun Mahathir Mohamad dan Lim Guan Eng misalnya, terkedu untuk menjawabnya.

 Sehingga ini, apa yang kelihatan, paparan yang ditampilkan Najb di media sosialnya lebih menjurus kepada sesuatu yang bernada sinis, menyindir dan mengusik semata-mata, sedangkan banyak isu-isu dasar, skandal dan melibatkan kepentingan rakyat dalam kerajaan sekarang memerlukan garapan yang lebih serius bagi menyedarkan rakyat.

 Sebab itu juga agaknya Tun Mahathir tidak pernah memberi respon terhadap apa juga yang ditulis Najib di media sosialnya kerana beliau mungkin menganggapnya sebagai lawak semata-mata.

 Walhal, ketika Tun Mahathir mengetuai Pakatan Harapan dulu, hampir setiap serangannya kepada kerajaan berjaya membuatkan Najib sebagai Perdana Menteri ketika itu terpaksa memberi respon terhadapnya.

 Apalagi sebagai bekas Perdana Menteri, Najib tentunya mempunyai kelebihan serta pengetahuan tertentu dalam melantunkan serangan dan kritikannya kepada kerajaan sebagaimana yang pernah dilakukan oleh Tun Mahathir sebelum ini.

 Mungkin aura Tun Mahathir berbeza dengan Najib, lebih-lebih lagi kerana beliau juga sedang dihadapkan dengan puluhan pertuduhan mahkamah, tetapi sementara kesempatan bebas masih ada dan terlalu banyak isu berlegar dalam negara yang melemaskan rakyat, beliau harus mengambil peluang yang ada itu.

 Menjelang sembilan bulan wujudnya kerajaan baru, Najib tidak seharusnya terus gembira dengan gelaran Raja Troll atau Pelawak semata-mata, tetapi beliau mesti bergerak ke arah baru dengan menampilkan keyakinan rakyat terhadap kekuatan pembangkang sebagai elemen “check and balance” dalam negara ini.

 Sekali dua melawak atau tampil berjenaka bolehlah diterima, tetapi rakyat yang mula tidak puas hati, kecewa dan sesetengahnya sengsara dengan kerajaan baru ini, tidak akan terubat luka di hati mereka dengan diajak ketawa semata-mata.

 Rakyat perlukan sesuatu yang serius dan meyakinkan demi masa depan mereka. Rakyat akan melihat ada harapan jika pembentangan sesuatu isu, kritikan, serangan terhadap kerajaan dilakukan dengan nada yang serius, bukannya dalam jenaka.
Untuk itu, Najib perlu juga kerap tampil dengan kritikan yang serius dan penuh fakta, sama ada melalui media sosial atau penampilan terbuka, untuk menggambarkan keseriusan perjuangannya menentang Pakatan Harapan.

 Dengan gelaran Raja Troll atau Pelawak, mungkin ramai yang gembira dan tumpang ketawa, tetapi yang selalunya mampu membangkitkan semangat untuk perubahan kerajaan ialah amanat yang keras, keringat dan airmata.
(ShahbudinHusin 20/01/2019).

0

0

votes
Article Rating
Kongsikan artikel ini


HUBUNGAN TUN M – ANWAR SEPATUTNYA MAKIN DIPERKUKUH, BUKAN DISULITKAN

Untuk kesekian kalinya, dua hari lalu Anwar Ibrahim terus membidas pihak-pihak tertentu, termasuk media yang masih cuba mahu melaga-lagakan hubungannya dengan Tun Mahathir Mohamad.

 Cara mereka bertindak tidak lain ialah dengan berterusan membangkitkan kes liwat yang pernah menjadi punca pergeseran mereka berdua

 “Saya tidak akan melayan sebarang provokasi itu. Kami telah membuat keputusan untuk bekerjasama dan saya akan mempertahankannya.

 “Sekarang bukan mengenai Anwar atau Tun Mahathir, tetapi kita mesti fokus kepada masalah ekonomi dan rakyat yang menghadapi beban kos sara hidup,” tegas Presiden PKR.

 Logiknya, setelah berbaik semula dan wujud perjanjian berhubung penyerahan kuasa daripada Tun Mahathir kepada Anwar, hubungan mereka tidak harus disulitkan lagi ke kancah pergeseran buat kali kedua.

 Rakyat telah membuat pilihan menumbangkan UMNO dan BN, bermakna rakyat bukan saja mahu Tun Mahathir menerajui negara selepas kejatuhan Najib Razak, tetapi juga mahukan Anwar sebagai pengganti seterusnya.

 Seharusnya perkara itu tidak perlu dipertikaikan lagi, apa lagi dengan cuba mengungkit semula kes liwat yang pernah dihadapi oleh Anwar sebelum ini.

 Dalam kedua-dua kes liwat yang dihadapinya, Anwar sudah pun diberi pengampunan penuh oleh Yang Dipertuan Agong atas sandaran beliau didapati tidak mendapati perbicaraan yang adil mengenainya.

 Lantaran itu, Yang Dipertuan Agong telah memberi pengampunan penuh yang sekaligus membersihkan namanya dan dengan demikian, Anwar tidak seharusnya dipertikaikan lagi dari segi kelayakannya untuk menjadi Perdana Menteri selepas Tun Mahathir.

 Mengungkit kes tersebut juga seperti mempertikaikan pengampunan yang telah diberikan oleh Yang Dipertuan Agong kepada Anwar.

 Siapakah yang masih cuba melaga-lagakan itu?

 Jika diperhati, kelompok yang berbuat demikian tidak bukan saja mahu Tun Mahathir lebih lama menjadi Perdana Menteri iaitu melebihi dua tahun sebagaimana yang sudah dipersetujui sebelum ini, malah bertujuan agar penyerahan kuasa kepada Anwar itu tidak akan berlaku.

 Sepatutnya, setelah Najib, UMNO dan BN berjaya ditumbangkan pada PRU14 lalu, tugas utama semua pihak dalam Pakatan Harapan ialah memastikan kalau pun bukan semua, tetapi sebahagian besar masalah negara, janji manifesto dan peralihan kuasa dapat dilaksanakan dengan jayanya.
Dalam erti kata lain, mengukuhkan lagi hubungan Tun Mahathir dengan Anwar adalah antara yang paling wajib untuk terus diutamakan.

 Melaga-lagakan Tun Mahathir dengan Anwar, mengungkit kes liwat yang sudah diberi pengampunan dan seakan-akan gembira jika Anwar sekali lagi gagal menjadi Perdana Menteri, bukanlah suatu amalan yang sihat dalam era Malaysia Baru pasca tumbangnya BN ini.

 Selain dalang di sebalik semua itu dipercayai ada agenda tertentu, mereka ini juga secara tidak langsung mahu Pakatan Harapan bergolak, berpecah dan akhirnya memungkinkan BN kembali menguasai pentadbiran negara selepas pilihanraya akan datang.

 Apakah itu juga yang kita semua turut mahukan selepas bersusah payah menumbangkan BN pada 9 Mei 2018 lalu?
(ShahbudinHusin 21/01/2019)

0

0

votes
Article Rating
Kongsikan artikel ini


NAK TAMPAR NAJIB – BUDI BAHASA CHEF WAN TIDAK MENGUNTUNGKAN PH

 Tindakan selebriti masakan, Chef Wan mahu menampar bekas Perdana Menteri, Najib Razak atas dakwaan telah mewujudkan berlakunya salah urus dalam Felda, bukanlah suatu perlakuan yang sihat dan menguntungkan Pakatan Harapan sebenarnya.

 Meskipun Chef Wan merupakan anak kelahiran Felda Sungai Koyan dan agak terkenal di seluruh dunia, budi bahasa yang ditunjukkannya itu, lebih-lebih lagi dalam suatu program kempen pilihanraya, amatlah tidak sesuai sama sekali dengan adab Melayu.

 Jika dalam adab Melayu pun sudah tidak sesuai perlakuannya itu, apatah lagi kalau dilakukan ketika kempen pilihanraya Cameron Highlands yang tujuannya ialah untuk mendapatkan sokongan.

 Harus diingat juga, kedatangan Chef Wan dalam program kempen di mana beliau melahirkan keinginannya untuk menampar Najib itu ialah bersama-sama dengan Azmin Ali, Timbalan Presiden PKR dan Menteri Hal Ehwal Ekonomi.

 Sedikit sebanyak sudah tentu kesan tidak baik itu tertempias juga kepada Azmin, PKR dan usaha mereka untuk menambahkan undi kepada calon PH di Cameron Highlands, M Manogaran.

 Akibatnya, tidak mustahil ramai yang berbisik-bisik sambil mencebikkan bibir, bukan saja kepada Chef Wan atas perlakuannya itu, tetapi juga kepada pasukan kempen PKR yang diketuai oleh Azmin itu.

 Dengan yang demikian, apakah untungnya perlakuan Chef Wan itu dari segi mendapatkan undi dan sokongan?

 Chef Wan seharusnya sedar beliau berada di program politik, bukannya di pentas hiburan di mana seseorang itu sudah terbiasa mengeluarkan kata-kata celupar, kasar dan tidak sewajarnya kepada sesiapa saja yang tidak disukainya.

 Di pentas politik, yang mahu dimenangi ialah hati, jiwa dan perasaan pengundi. Hanya dengan memenangi hati, jiwa dan perasaan saja yang boleh membuatkan rakyat tertarik dan akan membalasnya dengan memberikan undi atau sokongan.

 Tetapi, apakah dengan bersikap kasar dan sedikit kurang ajar seperti yang ditunjukkan oleh Chef Wan itu boleh menambahkan undi?

 Memang tidak dinafikan semua orang ada kemarahan tertentu kepada Najib berhubung tindakan dan perlakuannya semasa menjadi Perdana Menteri dahulu, namun membalasnya dengan meluahkan kemarahan seperti ingin menamparnya, bukanlah cara yang betul.

 Politik mesti dibalas dengan politik, lagi pun satu persatu kesalahan Najib sudah pun dibawa ke mahkamah untuk diadili berdasarkan undang-undang.

 Malah, tindakan rakyat menurunkan Najib daripada puncak kuasa melalui PRU14 lalu adalah tindakan yang sudah dikira betul berdasarkan begitu banyak isu dan masalah yang diakibatkannya semasa menjadi Perdana Menteri.

 Apa lagi yang kita mahu?

 Mengenai Felda dan kaitannya dengan Isa Samad, bekas Pengerusi Felda itu juga sudah pun dihadapkan ke mahkamah atas beberapa pertuduhan dan kesnya akan dibicarakan tidak lama lagi.

 Maka, tidak perlu sampai mahu menampar sesiapa lagi.

 Untuk itu, kepada pemimpin-pemimpin PH yang berhasrat membawa selebriti dalam program kempen selepas ini, mereka hendaklah berhati-hati dan jangan sampai mendatangkan kesan yang sebaliknya.

 Yang kita mahukan ialah menambahkan undi, bukan mengurangkan undi. Selebriti yang sepopular sekali pun, kalau budi bahasanya ke laut, berperangai kasar, celupar serta bertindak tidak bersesuaian, populariti mereka semata-mata tidak akan mampu membeli walau satu jiwa sekali pun.
(ShahbudinHusin 21/01/2019)

0

0

votes
Article Rating
Kongsikan artikel ini


"NAJIB HANYA ADA BAKAT JADI BADUT MEDIA SOSIAL"

Saya mengambil sedikit masa untuk mengemas dokumen-dokumen mahkamah saya. Saya masih ada beberapa kes di mahkamah dan kertas-kertas kes mahkamah perlu disusun baik.

 Saya terjumpa satu surat peguam 1MDB iaitu Wong & Partners untuk mengambil tindakan undang-undang atas kenyataan saya mempersoalkan pemindahan dana RM7 bilion oleh 1MDB ke akaun di Kepulauan Cayman.

 Surat ini istimewa kerana ini surat saman pertama yang saya dapat mengenai 1MDB. Surat yang tarikhnya salah (29 April 2013, bukan 29 April 2012) dihantar oleh 1MDB untuk menutup mulut saya setelah saya mengeluarkan kenyataan beberapa minggu menjelang PRU13 dalam tahun 2013.

Keutamaan Mendesak

 Pada waktu itu, barang siapa yang berani mempersoalkan apa-apa mengenai 1MDB, hadiahnya ialah surat saman. Akibatnya, tidak ramai yang berani berkata apa-apa.

 Pimpinan UMNO dan Barisan Nasional ghairah menerima wang dari 1MDB dan mereka menutup mata, kalau pun ada sedikit kegusaran. Penyokong mereka yang kini secara berjemaah menjerit hancing tidak sedikit pun peduli yang wang rakyat (termasuk wang mereka sendiri) diselewengkan sehingga kerajaan kekurangan wang yang menjadi beban kepada mereka.

 Kalau subsidi dipotong dan harga minyak naik pada ketika itu, golongan yang cukup peka dengan perkataan “hancing” ini juga yang paling ke depan memarahi rakyat Malaysia lain yang prihatin bila dana negara dialihkan dari berbelanja kepada rakyat.

 Pimpinan PAS pula pada ketika itu berkira-kira mengenai strategi politik. Ada yang tidak faham langsung mengenai skandal kewangan, tetapi ramai yang percaya mereka hanya perlu menumpang di atas pentas Pakatan Rakyat untuk memasuki PRU13. PAS menunjukkan keakraban luar biasa dengan DAP pada ketika itu kerana mereka yakin DAP akan menyumbang undi bukan Melayu yang akan memenangkan calon-calon PAS di Pantai Barat.
Soal sama ada wang negara hilang atau tidak – bukan masalah mereka.

 Maka tinggallah beberapa orang kami yang faham ilmu kewangan dan tahu ke mana Dato’ Seri Najib membawa Malaysia. Saya dan Tony Pua secara berterusan membangkitkan soal 1MDB, walaupun menerima surat-surat saman seperti di atas.

 Kami bersuara kerana pada ketika itu, ia menjadi keperluan mendesak untuk memberi amaran kepada rakyat bahawa penyelewengan dan pencurian sedang berlaku. Apatah lagi dalam keadaan sebahagian besar sama ada tidak kisah dengan pencurian yang berlaku atau mereka juga tidak faham.

Menyampaikan Sesuatu Mengambil Masa

 Pada ketika itu, suara saya dan Tony Pua dibalas dengan cercaan dan maki hamun, sama juga dengan maki hamun dari penyokong PASUmno (yang sudah berkahwin itu) sekarang.

 Bila saya bercakap mengenai Tabung Haji, ada yang mengkafirkan saya. Bila saya bercakap mengenai pencurian wang MARA, ada yang mendoakan saya ditimpa mala petaka.

 Kalau kita jenis yang hanya mencari jalan mudah, sudah tentu rakyat tidak dapat melihat kerosakan yang berlaku di dalam Tabung Haji, MARA, 1MDB dan lain-lain. Sebab itu maklumat dan pendedahan perlu diteruskan supaya rakyat dapat memahami kerana menyampaikan sesuatu itu mengambil masa.

 Tetapi menghentikan rompakan dan pencurian wang rakyat menjadi satu keperluan yang mendesak, agar kita boleh selamatkan rakyat dan generasi akan datang dari beban hutang yang akan merosakkan negara.

Tumpuan Perbaiki Kehidupan Rakyat

 Rakyat telah mengambil tindakan untuk menghentikan rompakan dan kecurian itu, walaupun ada yang sedikit terlambat. Keadaan kewangan negara parah dan menjadi cabaran kepada kerajaan sekarang untuk memperbaiki keadaan.

 Tetapi keperluan mendesak untuk menghentikan rompakan dan kecurian wang negara itu telah dicapai.

 Kini, tiba masanya untuk memberi tumpuan memperbaiki kehidupan rakyat.

 Tugas dan fungsi saya sekarang tidak sama seperti tugas dan fungsi saya semasa pembangkang dahulu, kerana keadaan yang berbeza itu meletakkan keperluan mendesak yang berlainan.

 Saya percaya majoriti rakyat Malaysia tidak pernah melupakan segala keterlibatan Dato’ Seri Najib dengan skandal kewangan yang menyusahkan rakyat.

 Dato’ Seri Najib mungkin berbangga kerana beliau mendapat sambutan baik di media sosial, tetapi jika beliau ingat sambutan itu mencerminkan kecintaan rakyat kepada beliau, beliau salah besar.

 Jika beliau menyimpan cita-cita untuk menjadi Perdana Menteri sekali lagi, saya nasihatkan beliau pendamkan saja kerana beliau ada bakat menjadi badut media sosial seperti sekarang. Lebih baik beliau kekal begitu kerana rakyat tidak lupa dengan keangkuhan, kemewahan dan penyelewengan yang berleluasa semasa beliau menjadi Perdana Menteri.

 Namun, ada perkara yang disuarakan oleh beliau itu kena dengan kehendak rakyat untuk melihat hasil segera pertukaran kerajaan.

 Sebab itu, keperluan mendesak sekarang ialah merangka program-program yang boleh membaiki mutu kehidupan rakyat.

 Saya memilih untuk tidak ada kena mengena dengan kerajaan kerana saya percaya ada ruang untuk rakyat biasa menggembleng tenaga dan akal kita mencari penyelesaian kepada kehendak-kehendak mendesak rakyat ini.

 Ada 2 kehendak mendesak rakyat yang saya ingin usahakan dari luar kerajaan:

 Pertama, membantu seberapa ramai orang muda mencari pekerjaan dan memadankan mereka dengan seberapa ramai majikan kecil dan sederhana yang memerlukan pekerja. Saya juga percaya kita boleh membantu orang mudah menambah kebolehpasaran mereka tanpa membelanjakan satu sen pun duit kerajaan, seperti yang dibuat oleh Dato’ Seri Najib (yang tidak pun banyak membantu orang muda dan majikan walaupun beratus juta dibelanjakan).

 Kedua, membantu seberapa ramai rakyat Malaysia mengambil tindakan nekad untuk bertindak ke atas sebarang niat dan idea mereka untuk berniaga. Masalah yang ada sekarang ialah sebahagian besar rakyat Malaysia (terutamanya Melayu) berkira-kira untuk berniaga tetapi tidak berani, atau cepat gagal.

 Jika masyarakat kita (tanpa campur tangan kerajaan) berjaya mewujudkan budaya berani bertindak atas idea perniagaan yang mereka ada, ia akan membawa laba ekonomi. Paling bagus, ia akan meyakinkan orang Melayu/Bumiputra bahawa mereka juga boleh bersaing dalam perniagaan tanpa menuding jari kepada sesiapa.

 Ini dua keperluan mendesak yang saya ambil sebagai lanjutan kepada khidmat saya semasa menjadi ahli parlimen dahulu.

 Penyokong PASUmno yang suka meroyan di Facebook saya akan terus meroyan. Mereka memang begitu dari dulu pun kerana mereka adalah
#pencintaNajib
 Asalkan Dato’ Seri Najib menjadi Perdana Menteri semula, mereka tidak malu pun berketuakan seorang yang dikaitkan dengan rompakan wang rakyat terbesar dalam sejarah dunia.

 Namun, rakyat biasa yang mendapat manfaat dari usaha kita tahu bahawa keadaan adalah lebih baik sekarang daripada dahulu. Mereka ini yang wajar kita beri tumpuan dan keperluan mendesak bagi Pakatan Harapan ialah membaiki keadaan hidup mereka.

 Yang di dalam kerajaan, laksanakanlah seberapa banyak program. Jelaskan apa hala tuju dan rancangan untuk memperbaiki keadaan ekonomi rakyat.

 Yang di luar kerajaan, tumpukan kepada menggembleng tenaga rakyat untuk mengangkat keadaan ekonomi rakyat.

 Satu dua tahun dari sekarang, bila usaha itu membuahkan hasil, Dato’ Seri Najib akan terus merempit di atas kapcai dan di media sosial.

 Dan biarkanlah beliau merempit – itu hak beliau, asalkan beliau tidak memakan harta rakyat.

 Rafizi Ramli
 Naib Presiden PKR

0

0

votes
Article Rating
Kongsikan artikel ini


CAMERON HIGHLANDS, KEMUDIAN SEMENYIH ADALAH PENENTU KERJASAMA UMNO – PAS

Walaupun tiada ikatan rasmi, hubungan kerjasama UMNO dan Pas nampaknya semakin kukuh dan intim di Cameron Highlands ini.

 Barangkali salah satu sebab yang merapatkan lagi hubungan itu ialah kerana yang bertanding kali ini ialah DAP.

 Dengan kedua-dua parti menjadikan DAP sebagai musuh, meskipun Pas pernah berpeluk rapat dengan parti itu, maka secara tidak langsung ia merapatkan lagi hubungan mereka lantaran sedang berperang dengan musuh yang sama.

 Meski kerjasama UMNO dan Pas bukanlah perkara baru, tetapi tidak dinafikan hubungan rapat kedua-dua parti yang ditunjukkan di Cameron Highlands ini agak berbeza berbanding beberapa pilihanraya kecil sebelum ini.

 Sebelum ini, hubungan rapat UMNO dan Pas  masih dalam keadaan “malu-malu kucing” lagi, namun kini segalanya bukanlah rahsia lagi.

 Dengan yang demikian, keputusan pilihanraya kecil Cameron Highlands pada 26 Januari nanti adalah penting dan menarik untuk terus diperhati.

 Sekiranya UMNO dan Pas berjaya mengalahkan calon PH daripada DAP nanti, ia tentu saja dianggap sebagai kemenangan bersejarah bagi mereka dalam era kerjasama baru kedua-dua parti tersebut dalam pasca PRU14 ini.

 Ia tidak mustahil akan mendorong UMNO dan Pas melangkah ke depan dalam memastikan hubungan mereka membuahkan hasil yang diharap-harapkan dalam PRU15 akan datang.

 Tidak ketinggalan juga, melalui kejayaan di Cameron Highlands itu nanti, UMNO dan Pas akan terus mengasak PH dalam pilihanraya kecil seterusnya yang akan berlaku di Semenyih pada 2 Mac depan.

 Apa lagi dalam pilihanraya Semenyih itu nanti parti yang akan bertanding ialah Bersatu yang mewakili Pakatan Harapan.

 Jika kejayaan dapat mengalahkan DAP di Cameron Highlands yang mana diakui sendiri oleh Tun Mahathir Mohamad bahawa parti tersebut adalah tunjang kepada Pakatan Harapan, maka keinginan mengalahkan wakil Bersatu di Semenyih tentu juga amat penting kerana ia adalah parti yang dinaungi oleh Perdana Menteri sendiri.

 Kekalahan Bersatu di Semenyih, jika berlaku, turut akan menjadi ukuran bahawa parti itu tidaklah sekadar sekuat mana, sesuai dengan jumlah keahliannya yang dianggarkan sekitar 200 ribu orang saja.
Memandangkan Semenyih adalah kawasan Melayu, susulan Pas tidak meletakkan cakonnya di situ, kerjasama kedua-dua parti secara tidak langsung mampu diperkukuhkan lagi.

 Kesimpulannya, bermula di Cameron Highlands dan kemudian di Semenyih, ia adalah penentu kepada kerjasama UMNO dan Pas dalam memasuki fasa yang seterusnya, sekaligus menjadi ukuran penerimaan rakyat kekukuhan kerajaan PH yang belum setahun usianya ini.

Jika PH kecundang di kedua-duanya, bermakna banyak kerja harus mereka lakukan selepas ini, terutamanya menilai kembali prestasi dan janji-janji yang masih tergantung di awang-awangan.
(ShahbudinHusin 22/01/2019)

0

0

votes
Article Rating
Kongsikan artikel ini


SEDIAKAH PAS BERTOLERANSI KERUSI DENGAN UMNO DALAM PILIHANRAYA UMUM
AKAN DATANG?

 Dalam pilihanraya kecil Cameron Highlands dan Semenyih, Pas nampaknya amat berjiwa besar dengan awal-awal mengumumkan sedia memberi laluan dan sokongan kepada UMNO di kedua-dua kerusi tersebut.

 Pengundian bagi PRK Parlimen Cameron Highlands akan diadakan pada 26 Januari ini, manakala Semenyih ialah 2 Mac depan.

 Sebelum ini, di PRK Sungai Kandis juga Pas turut tidak meletakkan calonnya.

 Kesediaan Pas memberi laluan kepada UMNO di kerusi yang mereka pernah bertanding ini amat berbeza berbanding sikap keras hati yang ditunjukkan terhadap Pakatan Harapan ketika gabungan itu mengajak mereka bekerjasama menentang BN dalam pilihanraya umum yang lalu.

 Selepas melalui fasa kerjasama secara sulit dengan musuh sejak lebih 60 tahun lalu dan sama-sama kalah dalam PRU14 yang lalu, Pas dan UMNO kini boleh dikata selangkah sehayun dan selenggang seirama dalam gerakan politik mereka.

 Jika sebelum PRU14, Pas membantu UMNO dengan cara menjadi kuasa ketiga dengan andaian bahawa tindakan pecah undi yang dilakukannya ketika itu dikira mampu membantu Najib Razak mengekalkan kuasa, namun oleh kerana percaturan tersebut tidak membuahkan hasil yang diharap-harapkan, parti Islam itu sekarang memilih secara terbuka menyokong UMNO dan BN.

 Pas bukan saja tidak meletakkan calon di beberapa pilihanraya kecil untuk memberi kelebihan kepada UMNO, malah pemimpin tertingginya turut berkempen dan membuat seruan terbuka agar memberi kemenangan kepada BN.

 Kata Nik Abduh Nik Aziz, ahli Pas perlu melupakan dendam serta bersikap pemaaf terhadap UMNO yang pernah dimusuhi bertahun-tahun lamanya sebelum ini.
Katanya, tindakan itu perlu dilakukan kerana kerajaan yang memerintah sekarang jauh lebih teruk berbanding BN dahulu.

 Tidak dinafikan bahawa kerjasama Pas dengan UMNO di Cameron Highlands dan Semenyih ini, kiranya mampu menghasilkan kemenangan kepada BN, ia pasti akan mengorak langkah baru dalam hubungan kedua-dua parti itu.

 Kedua-dua parti tentu saja tiada pilihan lain selain mengukuhkan lagi kerjasama mereka kerana jelas menunjukkan hanya melalui penggabungan tenaga atau pertandingan satu lawan satu saja lebih memungkinkan Pakatan Harapan dapat ditewaskan.

 Tetapi, sebagaimana yang kita semua sedia maklumi, Pas dan UMNO adalah dua parti yang sama-sama berteraskan Melayu serta Islam dan sebelum ini pun mereka memang berlawan antara satu sama lain di kawasan pengundi yang sama.

 Untuk itu, di mana ada cawangan UMNO, disitulah juga ada ranting Pas. Kekuatan UMNO dan Pas di kebanyakan kawasan kampung, luar bandar dan persekitaran pengundi Melayu selalunya tidaklah jauh berbeza.

 Dan persaingan serta perebutan itu telah berlaku sejak lebih 60 tahun lamanya iaitu bermula sejak kumpulan agama memisahkan diri daripada UMNO dan menubuhkan Pas pada tahun 1951.

 Sejak itu, hanya sekali iaitu pada tahun 1972, Pas pernah kembali berdakap mesra dengan UMNO dan menyertai BN, sebelum ditendang keluar pada 1978.

 Perkembangan akhir-akhir ini menampakkan Pas dan UMNO kembali bertaut mesra. Dalam waktu yang sama, terutama jika kerjasama mereka di Cameron Highlands dan Semenyih nanti membuahkan kemenangan kepada BN, pertembungan satu lawan satu dengan Pakatan Harapan tidak boleh lagi diabaikan oleh kedua-dua parti.

 Makanya, bagaimanakah nanti kerjasama Pas dengan UMNO dalam PRU15 akan datang?

 Adakah Pas dan UMNO sedia saling bertolerasi, memberi laluan dan berbahagi kerusi sesama mereka?

 Atau mungkinkah Pas akan kembali dengan sikap keras kepala sebagaimana yang pernah ditunjukkannya kepada Pakatan Harapan sebelum ini?

 Bagaimana pula dengan pemimpin UMNO dan Pas di bahagian dan kawasan masing-masing, berapa ramaikah yang sedia saling memberi laluan dan bertoleransi atau keghairahan masing-masing untuk bertanding dan menjadi calon akan mengatasi semua kepentingan yang lain?
(ShahbudinHusin 23/01/2019)

0

0

votes
Article Rating
Kongsikan artikel ini


TAHNIAH DAN PUJIAN BUAT SALAHUDDIN AYUB

 NAFAS UMUM PELANTIKAN PENGURUS BESAR, PENGERUSI & AHLI JEMAAH PENGARAH YANG BAHARU

 Alhamdulillah, selepas tamat tempoh penggantungan perlembagaan Pertubuhan Peladang Kebangsaan – NAFAS, pagi tadi saya telah mengumumkan pelantikan barisan kepimpinan pengurusan yang baharu.

 Saya berharap pengurusan NAFAS telah distruktur semula ini dapat memastikan peranan NAFAS sebagai induk Pertubuhan Peladang dapat dilaksanakan dengan lebih efisien.

 Kerajaan bersikap proaktif dan positif terhadap NAFAS bagi memastikan ia kembali kepada fungsi asal – memajukan kepentingan ekonomi, sosial dan kebajikan ahlinya.

 Adalah diharap dengan pemilihan saf kepemimpinan baharu ini dapat melahirkan lebih ramai pemimpin berintegriti bagi menjamin keperluan golongan sasar.

 YB Dato’ Ir. Phahrolrazi Mohd Zawawi telah diumumkan sebagai Pengerusi Ahli Jemaah Pengarah NAFAS yang baharu. Beliau merupakan Ahli Dewan Undangan Negeri (ADUN) Alor Mengkudu, Kedah.

 Pagi tadi saya turut mengumumkan pelantikan enam orang Ahli Jemaah Pengarah (AJP) dan lima lagi AJP yang merupakan calon simpanan daripada pemilihan AJP NAFAS pada tahun 2016 bagi penggal 2016-2019.

 Barisan AJP NAFAS yang baharu ialah Wan Kharizal Wan Khazim, Mohd. Hisyamuddin Ghazali, Normah Yusof, YB Senator Dr. Yaakob Sapari dan YB Muhamad Said Jonit yang merupakan AJP lantikan Menteri.

 Lima lagi AJP NAFAS ialah YBhg. Datuk Haji Abdul Aziz Derashid, YBhg. Dato’ Haji Ahmad Bhari Abd Rahman, YM Dato’ Tengku Aziz Tengku Jaafar, Abdul Kalam Hassan dan Ishak Taib.

 Salahuhuddin Ayub
 Menteri Pertanian dan Industri Asas Tani

Komen Blog
 – Ini adalah satu lagi tindakan terpuji daripada Salahuddin Ayub selaku Menteri Pertanian dan Industri Asas Tani.

 Sebelum ini, beliau juga membuat beberapa perlantikan daripada kalangan orang politik mengetuai agensi di bawah kementeriannya, antaranya Lembaga Pertubuhan Peladang dan Lembaga Kemajuan Ikan Malaysia.

 Agensi di bawah kementerian bukanlah GLC. Oleh itu perlantikan ini sama sekali tidak bercanggah dengan manifesto PRU14. Agensi kerajaan memang perlu diterajui oleh orang politik dengan tujuan membawa suara dan kepentingan politik dalam agensi berkenaan.

 Ia malah selari dengan kedudukan menteri sendiri sebagai orang politik. Hanya orang politik yang duduk di agensi yang boleh memudahkan lagi perlaksanaan agenda membantu rakyat sebagaimana kehendak menterinya berbanding jika diserahkan kepada golongan profesional.

 Golongan profesional boleh diletakkan di peringkat perlaksanaan seperti Ketua Pengarah, Pengarah dan sebagainya.

 Saya telah menulis sebelum ini berkenaan isu yang sama di sini –
http://shahbudindotcom.blogspot.com/2018/09/ingatah-kepada-tun-mahathir-jangan-tak.html
Juga di sini –
http://shahbudindotcom.blogspot.com/2018/08/jangan-sampai-orang-politik-jadi-mangsa.html

 Selain itu, dengan memberi penghargaan kepada orang politik mengetuai agensi kerajaan juga mampu menguatkan lagi parti politik untuk berdepan cabaran lawan dalam pilihanray akan datang.

 Orang profesional tidak terlibat dengan pilihanraya, kadangkala tidak peduli pun dengan remeh-temeh pilihanraya. Hanya orang politik yang bertungkus lumus dan bersusah payah memegangkan parti sehingga berjaya membentuk kerajaan.

 Tiada salahnya memberi penghargaan kepada mereka.

 Berbanding menteri-menteri lain, Salahuddin nampaknya paling ke depan dalam memberi penghargaan kepada orang-orang politik yang berkelayakan dan berkemampuan mengetuai agensi-agensi di bawah kementeriannya.

 Syabas, tahniah serta pujian kepada beliau dan semoga menteri-menteri yang lain juga tidak takut melakukan perkara yang sama selepas ini, itu pun jika masing-masing mahu ada hati melihat Pakatan Harapan ini menang lagi dalam PRU15 akan datang.
(ShahbudinHusin 24/01/2019)

0

0

votes
Article Rating
Kongsikan artikel ini


PUAK YANG "TAHU DOSA DAN PAHALA" BELUM TENTU MAMPU MEMAHAMI APA ITU
KEBENARAN

 Ada pihak yang membuat kenyataan bahawa “DAP tidak tahu pahala dan dosa”, hakikatnya, memang benar, kerana soal pahala dan dosa ini merupakan konsep pembalasan yang dikaitkan dengan “keimanan dan ketaqwaan” dalam konteks falsafah pemikiran dan ajaran Islam.

 Seorang muslim adalah dituntut untuk yakin dan beriman dengan hari akhirat yang padanya ada pengadilan dan pembalasan, disinilah pahala dan dosa itu menjadi perkiraan penentuan.

 Adalah jelas bahawa DAP memang tidak mengetahui soal “pahala dan dosa,” khususnya dalam konteks falsafah pemikiran Islam, memandangkan kebanyakan ahli DAP adalah terdiri daripada mereka yang bukan beragama Islam, namun demikian, terdapat juga ahli-ahli DAP daripada kalangan mereka yang beragama Islam.

 Adakah ahli-ahli DAP yang beragama Islam itu juga boleh ditafsirkan sebagai tidak “tahu pahala dan dosa?” Apakah ini bermakna pihak terbabit cuba menafikan akan hakikat pegangan dan kefahaman agama dalam kalangan ahli-ahli DAP yang beragama Islam?

 Mereka, ahli-ahli DAP yang bukan Islam mungkin tidak mengetahui soal pahala dan dosa dalam konteks pemikiran dan ajaran agama Islam, namun itu bukan bermakna mereka tidak mengetahui soal nilai, etika dan moral, khususnya berhubung dengan bentuk perlakuan yang berkaitan dengan norma tingkah laku dalam pembentukan masyarakat sivil.

 Hakikatnya, mereka tentu amat arif berkaitan dengan falsafah, konsep serta makna kebaikan, kebenaran dan kejujuran. Sebaliknya puak yang mengaku bahawa diri mereka “tahu pahala dan dosa” belum tentu mempunyai kemampuan untuk memahami dan menghayati apa itu yang dikatakan kebenaran, kebaikan dan kejujuran dalam realiti kehidupan politik mereka.

 Bukankah kelihatannya orang yang mengaku “tahu pahala dan dosa” itulah yang begitu “rakus” mempertahankan pelaku rasuah, sanggup bersekongkol mempertahankan perasuah sehingga apa sahaja pendedahan salah laku berkaitan rasuah pihak-pihak tertentu yang telah pun diseret ke mahkamah, masih tetap dipertahankan sehingga bergegar tulang sum-sum.

 Demikian juga keadaannya kes yang melibatkan Tabung Haji (TH) dan 1Malaysia Development Berhad (IMDB), bagi mereka ini tidak ada isu salah laku yang perlu dibangkitkan, segala apa yang dilakukan adalah betul, tiada penyelewengan berlaku, hanya fitnah semata-mata, itu kata pihak yang “tahu pahala dan dosa.”

 Wal hal Tom Wright dan Bradley Hope menulis hampir 400 muka surat menjelaskan segala bentuk skandal dan penipuan yang membabitkan IMDB. Namun bagi orang yang “tahu pahala dan dosa,” bagi mereka itu adalah fitnah Yahudi dan campur tangan luar untuk jatuhkan Islam.

 Meskipun dalam aspek moralnya menunjukkan bahawa TH dan IMDB telah memperlihatkan unsur “keraguan yang munasabah” dalam aspek salah laku pengurusan, namun dengan hanya berdasarkan taklimat dan penerangan daripada personaliti yang juga diragui akan kredibilitinya, sudah boleh memutuskan bahawa “kami berpuashati dengan penjelasan yang diberikan,” tanpa adanya usaha untuk membuat semakan silang (mungkin juga kerana alasannya, selagi belum terbukti akan kesalahannya, maka seseorang itu tidak boleh dikatakan bersalah, mungkin juga, kerana orang yang “tahu pahala dan dosa” itu sentiasa berbaik sangka orangnya).

 Orang yang “tahu pahala dan dosa” inilah juga yang menyemai dan menyebar budaya takfiri, boleh pula “menjiratkan” orang lain yang tidak sehaluan dengan mereka atau menentukan hukum syurga neraka hanya berdasarkan “nombor ahli parti mereka”.

 Orang yang “tahu pahala dan dosa” inilah juga yang memberikan pelbagai gelaran kepada pihak-pihak yang bertentangan dan menyanggah pemikiran hipokrit mereka, gelaran jebon, barua, pengkhianat dan munafik haraki, menjadi antara “zikir” yang meniti dibibir-bibir ahli puak mereka.

 Kerana mereka “tahu pahala dan dosa”lah maka mereka patut berdoa laknat, (melaknatkan rakan yang berbeza pandangan dengan mereka), kerana mereka ini “tahu pahala dan dosa”lah, dahulu mereka berdoa “K.O UMNO” dan kini mereka kerabat UMNO, kerana mereka “tahu pahala dan dosa”lah terdapat kalangan pemimpin mereka yang seronok aksi “pay per view”.

 Puak yang “tahu pahala dan dosa” inilah juga secara wewenang mentafsir ayat-ayat al-quran untuk kepentingan diri mereka, semata-mata untuk mengesah dan menghalalkan tindakan mereka, biar pun pada awalnya mereka bertindak mengharamkannya, namun boleh dihalalkan bagi memenuhi nafsu politik oportunis mereka.

 Realitinya 60 tahun mereka memusuhi UMNO, namun hari ini, mereka sudah boleh berdakap-dakapan, bahkan pimpinan mereka sudah meminta para pengikut mereka melupakan segala sengketa di antara mereka dan UMNO, tentunya ini kerana mereka “tahu pahala dan dosa” bagusnya mereka. Mereka sudah mampu untuk mentafsirkan ayat-ayat al-quran yang dulunya mengharamkan, sebaliknya kini sudah boleh menghalalkan.

 Sedangkan Buya Hamka, menulis dalam Tafsir Al-Azhar, Juzuk 1, Terbitan PTS Publishing House, muka surat 49, menjelaskan bahawa “Baik golongan Ibnu Taimiyah mahupun golongan Imam Ghazali atau jalan lapang yang diberikan Al-Qisthallani, pendapat mereka sama bahawa mentafsirkan Al-Quran menurut hawa nafsu sendiri atau mengambil satu-satu ayat untuk menguatkan satu pendirian yang telah ditentukan terlebih dahulu adalah terlarang (haram); pentafsiran seperti ini adalah tafsiran yang curang.”

 Hakikatnya, kerana mereka “tahu pahala dan dosa”lah mereka bebas untuk bertindak dan melakukan apa sahaja bentuk tindakan politik, jika perlu bersekongkol dengan UMNO parti yang mereka tentang habis-habisan, sehingga wujudnya “dua surau; surau hijau dan surau biru”, sehingga berlaku pulau memulau dalam satu kampung, hakikatnya itu adalah dahulu, waktu telah berlalu, maka ia harus dilupakan.

 Inilah asas pemikiran puak yang “tahu pahala dan dosa”, sanggup perbuatkan apa sahaja asalkan mereka terus dapat melangsungkan politik oportunis berteraskan pemikiran Machiavelli. Itulah realitinya falsafah dan pemikiran politik mereka, tanpa segan silu berselindung disebalik politik Islam. Hanya kerana mereka “tahu pahala dan dosa”.

 Dr. Kamarudin Musa
 Fakulti Pengurusan Dan Ekonomi
 UPSI

0

0

votes
Article Rating
Kongsikan artikel ini


MESKI DIBANTU KEHADIRAN TUN M, KURANGNYA UNDI MELAYU & ORANG ASLI SERTA
PERATUSAN KELUAR MENGUNDI BUKAN MELAYU RENDAH, CALON PH DIJANGKA TEWAS

 PENDAHULUAN

 Pilihanraya kecil Cameron Highlands kali ini menyaksikan pertembungan kali pertama antara Kerajaan Persekutuan pimpinan Pakatan Harapan melawan Kerajaan Negeri yang diterajui oleh Barisan Nasional. Pola terakhir pengundian menyaksikan kedua-dua parti cuba untuk meraih sokongan orang Melayu dan Orang Asli.

 Tinjaun akhir ILHAM CENTRE, yang dilakukan secara secara tatap muka bermula 22-24 Januari 2018, kami telah menemui 402 responden di P078 Cameron Highlands meliputi semua segmentasi kaum, jantina dan umur pengundi serta lokaliti. Dengan menggunakan teknik persampelan rawak berstrata, ralat kajian yang ditemui ialah 2.03 peratus.

 CALON BN DAN PH MENDOMINASI

 Menuju ke saat-saat akhir kempen hanya calon Barisan Nasional (BN) dan Pakatan Harapan (PH) sahaja di lihat mendominasi jauh meninggalkan calon bebas yang lain. Ini jelas apabila bahan-bahan kempen calon bebas sukar ditemui sepanjang jalan dari Tanah Rata menuju ke Jelai. Hatta kelibat mereka turun berkempen susah untuk ditemui. Ramli Mohd Nor, calon Barisan Nasional kelihatannya mendapat tempat di sisi orang Melayu di Dun Jelai manakala calon Pakatan Harapan, M.Manogaran pula mempunyai tapak sokongan orang bukan Melayu yang kebanyakannya berada di Dun Tanah Rata.

 Calon bebas Sallehudin Ab Talib merupakan penduduk tempatan di Dun Jelai dan dikenali oleh penduduk setempat. Namun beliau bukanlah pemimpin yang sebelum ini mempunyai jasa terhadap masyarakat. Keputusannya bertanding nampaknya tidak mampu menyaingi calon yang lain terutama dalam menarik sokongan pengundi Melayu.

 BN BERTANDING, PAS GERAKKAN JENTERA

 Walaupun Barisan Nasional yang bertanding namun PAS telah menggerakkan jentera kempen secara agresif. Ini dapat dilihat apabila Presiden PAS, Haji Abdul Hadi Awang sendiri telah turut sama berkempen untuk menarik sokongan pengundi PAS kepada Barisan Nasional. Orang PAS tempatan yang ditemui begitu gembira pemimpin mereka turun sendiri di tempat mereka dan berpeluang bertemu mata.

 Ini juga terbukti apabila setiap pemimpin kanan PAS di peringkat nasional, negeri mahupun tempatan turun untuk berkempen dan menyakinkan penyokong-penyokong PAS untuk mengundi calon BN bagi memastikan BN mampu mengekalkan kemenangan di Cameron Highlands.

 SENSITIVITI MELAYU-ISLAM

 Isu berkaitan sensitiviti Melayu Islam telah berjaya digunapakai untuk mempengaruhi orang Melayu untuk menolak Pakatan Harapan. Jika sebelum pilihanraya umum yang lalu kerisauan mereka Pakatan Harapan akan mempengaruhi hak orang Melayu dan memudaratkan Islam. Namun ianya seolah-olah terbukti apabila satu demi satu isu Melayu dan orang Islam gagal ditangani dan ditangkis oleh Pakatan Harapan. Sikap defensif dan kelemahan Pakatan Harapan dalam soal isu Melayu-Islam dimanipulasi sebaiknya oleh BN untuk terus memangkin penolakan terhadap Pakatan pada pilihanraya kecil kali ini.

 Inilah senjata utama yang telah digunakan oleh Barisan Nasional dalam siri-siri kempen mereka. Menjadi pembangkang menjadikan Barisan Nasional perlu memikirkan strategi yang lain untuk menarik undi berbanding sebelumnya menjadi Kerajaan apabila tawaran projek, sumbangan, insentif dan janji-janji menjadi bahan utama kempen mereka sebelum ini.

 ISU LOKAL SETEMPAT

 Penduduk di Felda Sungai Koyan masing-masing merungut apabila harga komoditi sawit jatuh merundum sejak Pakatan Harapan mengambil alih Putrajaya. Pada mereka Pakatan Harapan tidak bersungguh untuk membantu mereka dan wujud tafsiran mengatakan Pakatan Harapan sengaja berbuat demikian untuk membalas dendam pada peneroka yang telah memilih Barisan Nasional pada pilihanraya yang lepas.

 Bagi golongan muda dan generasi kedua Felda juga isu perumahan yang tidak selesai menjadi serangan mereka terhadap Pakatan Harapan. Menjadi tanda tanya buat penduduk setempat bilakah janji-janji kepada peneroka sebelum pilihanraya yang lalu ingin ditunaikan walaupun sudah sembilan bulan memegang tampuk kuasa.

 KEHADIRAN NAJIB DIRASAI

 Kehadiran Najib Razak yang juga merupakan mantan Menteri Besar Pahang pada 1982-1986 untuk berkempen di penempatan peneroka Felda dan Orang Asli di Dun Jelai disambut dengan meriah oleh penduduk tempatan. Mereka melahirkan perasaan gembira di atas kesudian Najib Razak untuk berkunjung ke kampung mereka. Selaku mantan Perdana Menteri dan anak jati Pahang, ternyata aura Najib Razak masih dirasai oleh penduduk setempat dan kes-kes pendakwaannya di mahkamah tidak memberi kesan negatif di lokaliti ini.

 Walaupun sambutan terhadap Najib di lokaliti ini agak hangat, namun Barisan Nasional juga berhadapan risiko dengan penglibatan Najib dalam kempen ini. Sebagaimana kajian pra dan pasca PRU14 lepas mendapati Najib adalah faktor rakyat menolak Barisan Nasional, penglibatan beliau kali ini mencetus kembali kebencian dan penolakan pengundi kelas pertengahan terhadap Barisan Nasional. Ini boleh jadi ‘backfire’ yang tidak disedari oleh Barisan Nasional sekali lagi, khususnya daripada ‘silent voters’. Namun jumlah ini adalah kecil dan tidak memberi impak.

 UNDI PAS BERALIH KEPADA BN

 Kami melihat undi PAS akan berpecah kepada tiga arah. Golongan pertama akan mengundi Barisan Nasional, kedua akan memilih calon Melayu-Bebas manakala ketiga akan protes tidak keluar mengundi.

 Namun apa yang mengejutkan golongan yang pertama yang boleh disimpulkan sebilangan besar pengundi PAS yang kami temui tidak berasa kekok untuk keluar mengundi Barisan Nasional. Jentera yang diketuai oleh PAS Pahang dibantu jentera PAS seluruh negara ternyata agresif bergerak dari rumah ke rumah untuk mengingatkan pengundi mereka agar keluar mengundi Barisan Nasional.

 Politik PAS di luar bandar terutama di Negeri Pantai Timur berbeza di tempat yang lain. Pada mereka mengikut arahan pimpinan adalah lebih utama daripada memikirkan pendapat peribadi. Pernah dianaktirikan pemimpin setempat dan juga bantuan persekolahan anak-anak disekat, itu semua luka lama yang mereka perlu dilupakan. Perkiraan mereka jika pemimpin atasan yang lebih banyak menerima dugaan boleh memaafkan Barisan Nasional apalah yang nak dibandingkan dengan mereka yang hanya menerima cabaran yang kecil.

 ORANG ASLI BUKAN LAGI DEPOSIT TETAP

 Tok Batin adalah individu yang paling berkuasa yang mampu untuk mempengaruhi dan menganjak undi Orang Asli. Tinggal di kawasan pedalaman dan jauh daripada akses maklumat menyebabkan Orang Asli sukar untuk memahami isu-isu semasa. Pada mereka semuanya terserah kepada Tok Batin yang menentukan. Hatta di sebilangan tempat yang terpencil Najib Razak masih diingati sebagai Perdana Menteri.

 Mewakili 22 peratus undi di Cameron Highlands bukanlah jumlah yang kecil. Kedua-dua belah parti ketika ini sedang bergelut untuk meraih sokongan mereka. Dahulu UMNO hanya menaburkan janji, namun ketika ini mereka terpaksa bersaing sama rata dengan pihak lawan. Pakatan Harapan tiada sebarang janji namun dengan kuasa yang ada peringkat Persekutuan mereka telah mengadakan siri-siri berkala dialog bersama dengan Tok Batin agar mengarahkan anak buah memberikan undi kepada Pakatan Harapan.

 Dalam tinjauan kami menunjukkan akan berlaku pergerakan dan peralihan undi Orang Asli dari Barisan Nasional kepada Pakatan Harapan namun ianya masih dalam skala yang kecil dan tidak cukup bagi Pakatan memenangi pertandingan ini. Untuk memenangi pilihanraya ini, Pakatan Harapan memerlukan sokongan sekurang-kurangnya 30 peratus daripada mereka.

 KESIMPULAN

 Kempen yang  berakhir pada jam 12 tengah malam ini  akan menyaksikan usaha terakhir semua calon yang bertanding untuk mendapatkan sokongan Orang Asli dan Melayu berpihak kepada mereka apabila sokongan kaum Cina dan India sudah pasti terarah kepada calon Pakatan Harapan.

 Kehadiran Tun Mahathir Mohamad pada hari terakhir kempen menunjukkan Pakatan Harapan memerlukan faktor “wow” untuk menarik undi Melayu. Kedatangan Tun Mahathir dijangka akan menambah momentum kepada Pakatan Harapan, khususnya kepada pengundi veteran UMNO yang ada nostalgia dgn pentadbiran Tun selama 22 tahun sebelum ini. Jika momentum ini cukup kuat, peluang Pakatan Harapan akan bertambah sedikit.

 Faktor keluar mengundi juga akan menentukan kemenangan di sini. Jika parti-parti yang bertanding mampu membawa keluar pengundi mereka untuk membuang undi, maka mereka mempunyai peluang. Tarikh mengundi yang berdekatan dengan cuti panjang Tahun Baru Cina menyukarkan pengundi luar untuk turun mengundi. Rata-rata yang kami temui menyatakan anak-anak mereka yang bekerja di luar kawasan sukar untuk balik mengundi pada Sabtu ini.

 Undi daripada Dun Tanah Rata adalah kekuatan kepada Pakatan Harapan untuk menyaingi Barisan Nasional dalam perlawanan ini, kerana peratusan pengundi Cina dan India yang yang tinggi. Tapi dalam siri-siri pilihanraya kecil selepas PRU-14, peratusan keluar mengundi pengundi bukan Melayu agak rendah. Jika fenomena ini berterusan peluang Pakatan Harapan untuk menang semakin malap.

 Akhirnya tumpuan ketika ini adalah mampukah eksperimen gabungan pembangkang UMNO-PAS membuktikan pada umum bahawa taktikal yang mereka gunakan berkesan untuk meraih sokongan masyarakat Melayu-Islam setelah usaha tersebut gagal di Sungai Kandis, Seri Setia Port Dickson dan Balakong.

 Berasaskan itu, pihak kami menjangkakan Barisan Nasional mampu memenangi pilihanraya kali ini dengan dokongan majoriti daripada pengundi Melayu dan Orang Asli di samping kadar keluar mengundi yang rendah daripada pengundi Cina dan India.

 Disediakan oleh
 Azlan Zainal
 Pengarah Eksekutif
 ILHAM CENTRE

0

0

votes
Article Rating
Kongsikan artikel ini